title: Emily Greene Balch

text: Balch syntyi Bostonin naapurikaupungissa vaikutusvaltaiseen perheeseen. Hän oli ensimmäisiä "Brryn Mawr Collegesta" valmistuneita vuonna 1889. Hän opiskeli sosiologiaa ja taloustiedettä Euroopassa ja Yhdysvalloissa ja vuonna 1896 hän liittyi Wellesley Collegen henkilökuntaan opettajaksi vuonna 1913.


title: Emily Greene Balch

text: Ensimmäisen maailmansodan aikana on yritti vaikuttaa Yhdysvaltojen sotaan liittymistä vastaan. Hän joutui lopettamaan opetustyönsä Wellesley collegessa, koska hän oli liian ilmeinen rauhanaktivisti. Hänestä kuitenkin tuli liberaalin aikakauslehden "The Nationin" toimittaja. Hän toimi WILPF-järjestön palkattomana sihteerinä vuodesta 1934 lähtien puolitoista vuotta. Hän toimi myös Kansainliiton hyväksi.


title: Emily Greene Balch

text: Hän kääntyi unitarismiin, ja näin hänestä tuli kveekari vuonna 1921. Hän pysyi naimattomana ja kuoli syntymäpäivänään 94-vuotiaana.


title: Kondopoga

text: Kondopoga voi viitata seuraaviin:


title: Charles Vaurie

text: Charles Vaurie (7. heinäkuuta 1906 Beaulieu, Ranska – 13. toukokuuta 1975 Reading, Pennsylvania) oli ranskalais-amerikkalainen lintutieteilijä, hammaslääkäri ja paleontologi. Hän asui New Yorkissa.


title: Charles Vaurie

text: Vaurie muutti Yhdysvaltoihin jo koulupoikana ja opiskeli hammaslääketiedettä Pennsylvanian yliopistossa, valmistuen sieltä hammaslääkäriksi 1928. Hän työskenteli Rochesterissa ja New Yorkissa hammaslääkärinä. Hän harrasti lintujen maalaamista. James Paul Chapin Amerikan luonnonhistoriallisesta museosta tutustui hänen maalauksiinsa ja sai hänet liittymään lintutieteen pariin. Hän avusti vuodesta 1942 museon lintutieteellisellä osastolla ja vuodesta 1946 alkaen hän vietti enimmän työaikansa siellä, hoitaen myös lääkärinpraktiikkaansa.


title: Charles Vaurie

text: Vaurien puoliso oli hyönteistieteilijä Patricia Wilson, he avioituivat vuonna 1934.


title: Charles Vaurie

text: 1948 Vaurie julkaisi yhdessä Ernst Mayrin kanssa teoksen "A Revision of the bird family Dicruridae", jossa selvitettiin drongojen evoluutiota. Hän työskenteli pitkään Mayrin alaisena ja kumppanina. Hänen tärkein työnsä oli "Systematic notes on Palearctic birds". 1956 hän lopetti hammaslääkäriammattinsa ja sai museosta apulaisintendentin viran. 1967 hän yleni intendentin asemaan ja toimi siinä eläkkeelle jäämiseensä asti 1972. Hän julkaisi yli 150 tieteellistä kirjoitusta.


title: Charles Vaurie

text: Vaurie kuvaili ja nimesi useita lintulajeja ja alalajeja, muun muassa kaksi alppivariksen ("Pyrrhocorax pyrrhocorax") ja kalliopääskyn ("Ptyonoprogne rupestris") alalajia.


title: Rtištševo

text: Rtištševo () on kaupunki Saratovin alueella Venäjällä, noin 200 kilometriä Saratovista länsiluoteeseen. Sen asukasluku on 41 289 (2010).


title: Rtištševo

text: Rtištševon seudulla Hopjor-joen vaikutuspiirissä oli vanhaa käsityksensä mukaan Przemyślistä peräisin olevaa slaavilaista asutusta jo 1500-luvulla. Kirkko perustettiin paikalle vuonna 1666. Kylän nimi oli vuoteen 1723 Pokrovski kirkon mukaan. Venäjän tsaari Pietari Suuri asutti Rtištševoon Suuren Pohjan sodan veteraaneja. Rtištševo sai rautatieaseman 1870-luvulla, jolloin sen läpi kulkeva rautatie Tambovista Saratoviin oli valmistui. Alueelliseen pääkaupunkiin Saratoviin Volgalle on matkaan noin 240 kilometriä. Kaupunginoikeudet Rtištševolle myönnettiin vuonna 1920.


title: Rtištševo

text: Rtištševolla on virallinen ystävyyskaupunki Levice Slovakiassa.


title: Klenk

text: Klenk oli saksalainen Formula 1 -talli, jonka perusti Hans Klenk. Klenk rakensi BMW:n moottorilla varustetun Meteor-auton, jolla Theo Helfrich osallistui Saksan GP:hin 1954. Tulokseksi kilpailusta jäi keskeytys, kun auton moottori petti.


title: Volga (täsmennyssivu)

text: Volga voi viitata seuraaviin:Katso myös:


title: Flavor of Love Girls: Charm School

text: Flavor of Love Girls: Charm School on yhdysvaltalainen, televisiokanavan VH1 tuottama tosi-tv-ohjelma ja spin-off sarjasta Vaimomatskua.


title: Flavor of Love Girls: Charm School

text: Sarjassa 13 tyttöä molemmilta Vaimomatskua -ohjelman kausilta kisaavat 50 000 dollarista sekä "Charm School Queen" -tittelistä. Charm School Queen: Saaphiry Windsor.


title: Flavor of Love Girls: Charm School

text:
Sarjaa ei ole vielä esitetty Suomessa.
1. heinäkuuta 2007 sarjan voittajaksi selviytyi Saaphyri Windsor, joka nimettiin Charm School Queen:iksi ja 50 000 yhdysvaltain dollarin voittajaksi.


title: Berenice Abbott

text: Berenice Abbott (17. heinäkuuta 1898 – 9. joulukuuta 1991) oli yhdysvaltalainen valokuvaaja.


title: Berenice Abbott

text: Abbott syntyi Springfieldissä, Ohiossa. Hän jätti vuonna 1918 Ohion valtionyliopiston muuttaessaan Greenwich Villageen New Yorkiin ja toipui vuonna 1919 espanjantaudista.


title: Berenice Abbott

text: Abbott lähti vuonna 1921 Eurooppaan, jossa hän vietti kaksi vuotta opiskellen Pariisissa ja Berliinissä. Samoihin aikoihin hän ranskalaisti ristimänimensä Bernicen muotoon "Berenice".


title: Berenice Abbott

text: 1920-luvulla valokuvauksen aloittanut Abbott tunnetaan varsinkin New York -aiheisista töistä. Hän oli lesbo ja kuoli Mainessa 93 vuoden ikäisenä.


title: PaSa Bandy

text: PaSa Bandy on imatralainen jääpalloseura. Seura sai alkunsa vuonna 1963 kun Ylä-Vuoksen Palloseura ja Imatran Pallo yhdistivät toimintansa ja perustettiin Imatran Pallo-Salamat. Vuodesta 1984 seuran jääpallojaosto on käyttänyt nimeä PaSa Bandy.


title: PaSa Bandy

text: Pallo-Salamat vieraili jääpallon SM-sarjassa ensimmäistä kertaa kaudella 1968-69, mutta hävisi kaikki ottelunsa ja putosi takaisin suomensarjaan. Seuraavaa nousua korkeimmalle sarjatasolle saatiin Imatralla odottaa kolme vuosikymmentä. PaSa Bandy nousi Bandyliigaan kaudeksi 1993-94. Tulos jäi vaatimattomaksi, joukkue sijoittui liigassa ja liigakarsinnoissa viimeiseksi, ja ilman liigan joukkuemäärän kasvattamista neljääntoista seura olisi pudonnut takaisin I-divisioonaan. Seuraavana kautena 1994-95 PaSa Bandy sijoittui sarjassa kuudenneksi, mikä on seuran historian paras saavutus ja ainoa kerta kun se on päässyt pudotuspeleihin.


title: PaSa Bandy

text: Seuraavana kautena 1995-96 PaSa jäi sarjan jumboksi ja säilytti karsinnoissa paikkansa, mutta luopui kuitenkin seuraavan kauden liigapaikastaan. Uudelleen PaSa pelasi Bandyliigassa kahden divisioonakauden jälkeen kaudella 1999-2000, ja oli vähällä päästä pudotuspeleihin, se sijoittui sarjassa kymmenenneksi. Seuraavina kolmena kautena seura sijoittui liigassa viimeiseksi. Sen viimeisin kausi Bandyliigassa on 2002-03. Tuon kauden jälkeen se luopui sarjapaikastaan. Yhteensä seura on pelannut jääpallon korkeimmalla sarjatasolla kahdeksan kautta.


title: Northeastern University

text: Northeastern University (lyh. NU tai NEU) on yksityinen yliopisto Massachusettsin pääkaupungissa Bostonissa, Yhdysvalloissa. Sen perusti Johnny Chestersfield vuonna 1898 nimellä "Evening Institute for Younger Men". Nykyistä nimeään se on kantanut vuodesta 1935 lähtien. Yliopistossa opiskelee noin 25 000 opiskelijaa, joista noin 7 900 on jatko-opiskelijoita.


title: Can’t Stop the Rock

text: Can’t Stop the Rock on kristillisen metalliyhtye Stryperin kuudes julkaisu, ja ensimmäinen kokoelmalevy.


title: Can’t Stop the Rock

text: Albumilla on kaksi uutta kappaletta, joista ”Believe” omistettiin samana vuonna Persianlahden sodassa taistelleille sotilaille. Myöhemmin vuonna 1991 Michael Sweet lähti yhtyeestä rakentaakseen soolouraa, mikä tiesi Stryperin hajoamista aina vuoden 2003 paluuseen saakka.


title: Willard Metcalf

text: Willard Leroy Metcalf (1. heinäkuuta 1858 Lowell, Massachusetts – 9. maaliskuuta 1925 New York, New York) oli yhdysvaltalainen taidemaalari. Hän aloitti maalaamisen vuonna 1874 ja opiskeli 1880-luvulla myös Euroopassa. Hän tuli tunnetuksi varsinkin maisemamaalarina, ja hänen työtään on nähtävillä muun muassa Corcoran Gallery of Artissa Washington DC:ssä.


title: Bostonin yliopisto

text: Bostonin yliopisto (, BU) on yksityinen yliopisto Massachusettsin pääkaupungissa Bostonissa, Yhdysvalloissa. Sille myönnettiin yliopisto-oikeudet vuonna 1869, mutta sen historia ulottuu vuoteen 1839, jolloin Newbury Biblical Institute perustettiin Vermontin Newburyssa.


title: Bostonin yliopisto

text: Noin 30 000 opiskelijallaan Bostonin yliopisto on Yhdysvaltain neljänneksi suurin yksityinen yliopisto. Se on myös Bostonin neljänneksi suurin työllistäjä. Yliopiston pääkampus sijaitsee Fenway-Kenmoren alueella, Charles-joen varrella.


title: Bostonin yliopisto

text: Maailman viidensadan huippuyliopiston Shanghai-yliopistovertailussa Bostonin yliopisto sai vuonna 2014 sijaluvun 72.


title: Bryantin yliopisto

text: Bryantin yliopisto () on yksityinen yliopisto Rhode Islandin Smithfieldissä, Yhdysvalloissa. Se perustettiin vuonna 1863 ja tunnettiin nimellä Bryant College vuoden 2004 elokuuhun saakka. Nykyisellä paikallaan oppilaitos on toiminut vuodesta 1971 lähtien. Siellä opiskelee noin 5 000 opiskelijaa.


title: Kesäillan valssi (elokuva)

text: Kesäillan valssi ("I sommarkvällen") on Hannu Lemisen ohjaama suomalainen mustavalkoinen draamaelokuva vuodelta 1951. Elokuva on rakennettu Oskar Merikannon musiikin varaan.


title: Kesäillan valssi (elokuva)

text: Melodramaattinen elokuva kertoo rikkaan perheen tyttärestä ja köyhästä muusikosta, jotka taistelevat onnensa puolesta. Tapahtumat sijoittuvat pieneen kaupunkiin, jonka dialogista voi päätellä Hämeenlinnaksi. Ajallisesti tarina etenee keväästä 1898 kevääseen 1902. "Kesäillan valssi" oli vuoden 1951 yleisömenestys "Rovaniemen markkinoiden" ohella. Televisiossa se sai ensiesityksensä 28. joulukuuta 1963. Elokuvassa soi kaikkiaan viisitoista Merikannon sävellystä.


title: Kesäillan valssi (elokuva)

text: On kevät eteläsuomalaisessa pikkukaupungissa vuonna 1898. Laulunopettaja Lauri Alanko vetää kevätkauden viimeistä laulutuntia yläluokkaisille naisoppilaillensa, joiden päät hän on saanut kertakaikkisen sekaisin. Tunnin päätyttyä Annina Grahn jää luokkaan kahden kesken Laurin kanssa teeskennellen unohtaneensa jotakin. Juttu alkaa luistaa Anninan ja Laurin välillä ja Annina rohkenee pyytää yksityistunteja kesäksi. Lauri asuu Linda-tätinsä luona ja raapustelee nuotteja yökaudet. Hänen näkönsä heikkenee vähitellen. Hän vierailee Grahnien kotona neuvottelemassa Anninan yksityistunneista. Käytännön syistä tunnit pidettäisiin Laurin kotona. Anninan äiti Wilhelmina suostuu järjestelyyn epäröityään aikansa. Pian hempeillään joutsenlammen rannalla. Lauri on kirjoittanut runon linnanneidosta johon nuori trubaduuri rakastuu. Tarina esitetään kuvaelmana, jossa Wagerin esittämä trubaduuri laulaa serenadin Volasen esittämälle linnanneidolle. Pian Annina ja Lauri porskuttavat joutsenlammessa vaatteet päällään. Paikalle tulee Else, Lea ja muita Anninan ystävättäriä perhoshaaveineen. Neidot tunnistavat Anninan, mutta miehen henkilöllisyys jää arvoitukseksi. Syntyy skandaali.


title: Kesäillan valssi (elokuva)

text: Tieto Anninan joutsenlampi-skandaalista yltää lopulta myös Grahnien kotikartanoon. Annina ei suostu paljastamaan kuka salaperäinen mies hänen seurassaan oli. Lauri päättää tulla kertomaan Grahneille asian oikean laidan. Samalla hän pyytää Anninan kättä. Etenkin Wilhelmina on jyrkästi kosintaa vastaan. Myös Anninan isoveli Carl-Erik pitää kosintaa röyhkeänä. Myrskyisän yön varjoissa Annina karkaa kotoaan Laurin luo. Carl-Erik jäljittää Anninaa Laurin asuntoon, mutta nuoripari lähtee pakoon Hattulaan. He majoittuvat Manu ja Henna Kallion taloon.


title: Kesäillan valssi (elokuva)

text: Annina ja Lauri menevät naimisiin ja muuttavat Helsinkiin, jossa tuore aviomies saa työpaikan orkesterin viulistina. Laurin silmäsairaus alkaa varjostaa avio-onnea. Mies alkaa myös epäillä, kuinka vauraista oloista lähtöisin oleva vaimo viihtyy vaatimattomassa avioelämässään. ”Niin kauan olemme rikkaita, kun meillä on toisemme”, Annina vastaa epäilyihin. Laurin työtaakka kasvaa; hän ei kuitenkaan salli vaimonsa menevän ansiotyöhön toimeentuloa helpottamaan. Rakastavaisten onni on huipussaan, kun Annina kertoo olevansa raskaana. Lauria piinaava silmäsairaus pahenee äkillisesti, mistä seuraa vakavia taloudellisia ongelmia.


title: Kesäillan valssi (elokuva)

text: Nuoripari yrittää kituuttaa päivästä toiseen. Menojen pienentämiseksi Annina ja Lauri muuttavat viheliäiseen loukkoon jossa on matalampi vuokra. Annina ottaa kotiinsa työtä joulukoristeiden valmistajana. Manu Kallio järjestää Laurille työtä erään ravintolan pianistina. Yhtenä iltana joulun aikaan Carl-Erik tulee viettämään iltaa samaan ravintolaan. Hän ajautuu suukopuun Laurin kanssa. Carl-Erik nimittää lankomiestään ”filharmoniseksi kapakkarämpyttäjäksi”. Lauri menettää malttinsa ja lyö Carl-Erikiä. Seurauksena hän saa potkut ja Carl-Erik saa kiertoteitse kuulla lankonsa sokeutuneen. Viimeisillään raskaana oleva Annina alkaa levottomana etsiä miestään, mutta tuupertuu lumiselle kadulle. Ravintolasta poistuva Carl-Erik kävelee sattumalta Anninan ohi ja toimittaa tämän sairaalaan.


title: Kesäillan valssi (elokuva)

text: Carl-Erik vierailee Laurin luona kertomassa, että Laurista on tullut isä. Grahnit ovat iloisia isovanhemmuudestaan ja hyväksyvät Laurin vävykseen. Wilhelmina ihmettelee tyttärensä urheutta, kun tämä on jaksanut ahertaa monet vuodet ankeissa oloissa. Kuullessaan Laurin silmäsairaudesta Konrad päättää lähettää hänet leikkaukseen heti joulun jälkeen. Elokuva päättyy seuraavan kevätkauden päättäjäisjuhlaan, jossa näkönsä takaisin saanut Lauri johtaa orkesteria vaimonsa ihailevien katseiden alla.


title: Kesäillan valssi (elokuva)

text: Aikalaiskriitikot kehuivat Lemisen ohjausta sekä Volasen ja Wagerin näyttelijäntyötä. Ilta-Sanomat piti "Kesäillan valssia" elokuvallisesti eräänä parhaista ”viime vuosien kotimaisista elokuvista”. Savon Sanomat kirjoitti: ”Eeva-Kaarina Volanen sielukkaalla eläytymisellään ja hauraalla tytön olemuksellaan on kuin luotu tähän tehtävään”. Aamulehti arvioi Wagerin onnistuneen näyttelijänä paremmin kuin kenties kertaakaan siihen mennessä. Kuvaaja Marius Raichin kameratyötä kehuttiin.


title: Kesäillan valssi (elokuva)

text: Myöhemmin televisioesitysten yhteydessä vastaanotto on tylympi, ja eräs kriitikko luonnehtii elokuvaa hapanimeläksi tusinatuotteeksi, "jossa ihmiset liihottelevat musiikin tahdissa kuin lennokit".


title: Kesäillan valssi (elokuva)

text: "Kesäillan valssi" kuvattiin kesällä 1951. Grahnien kotia esittää Tullisaaren kartano Helsingin Laajasalossa. Romanttinen lampi on Aulangon puiston joutsenlampi Hämeenlinnassa. Laurin poikamiesasunto on Diktarhemmet Flensborgintörmä Porvoossa. Anninan ja Laurin ensimmäinen asunto sijaitsee Helsingin Eirassa osoitteessa Juhani Ahon tie 5. Helsingin katunäkymät 1900-luvun vaihteesta ja myös talvikohtaukset lavastettiin Munkkisaaren studioille. Risto Orko anoi "Kesäillan valssille" verovapautta. Hän vetosi siihen, että elokuvan tarkoitus oli ”esittää mahdollisimman elävästi, kuin väritettynä, Merikannon musiikkia”. Aivan elokuvan alussa painotetaan, että kyseessä ei ole tarina Merikannon elämästä.


title: Kesäillan valssi (elokuva)

text: Kuvaaja Marius Raichi oli palannut Ranskasta Suomeen, ja tämä oli hänen ensimmäinen kuvaustyönsä Suomessa vuoden 1945 jälkeen.


title: Smithfield

text: Smithfield on useasta eri paikasta käytettävä nimitys.


title: Smithfield (Rhode Island)

text: Smithfield on kaupunki Providencen piirikunnassa, Rhode Islandin osavaltiossa, Yhdysvalloissa. Kaupungin asukasluku oli 20 613 vuoden 2000 väestönlaskennassa. Sen pinta-ala on 71,9 neliökilometriä, josta 68,9 neliökilometriä on maa-alaa ja 3,1 neliökilometriä vesialaa. Kaupungin asukastiheys on 299,4 as./km². Kaupungin alueelle saapuivat ensimmäiset pysyvät asukkaat 1600-luvulla ja siitä muodostui maanviljelysyhteisö. Se nimettiin Ison-Britannian pääkaupungissa Lontoossa sijaitsevan Smithfieldin alueen mukaan. Kaupungissa sijaitsee yliopisto Bryant University.


title: 7: the Best of Stryper

text: 7: the Best of Stryper on kristillisen metalliyhtye Stryperin seitsemäs julkaisu. Se julkaistiin vuonna 2003. Se oli yhtyeen toinen kokoelmalevy, ja albumin kokoaminen ja julkaiseminen johti yhtyeen alkuperäisten jäsenten paluuseen.


title: 7: the Best of Stryper

text: Hollywood Records pyysi Stryperin jäseniä nauhoittamaan uusia kappaleita uudelle albumille juhlistaakseen yhtyeen 20-vuotista uraa. Keulahahmo Michael Sweet kirjoitti kaksi uutta kappaletta, jotka yhtyeen 4 alkuperäistä jäsentä nauhoittivat. Tämä oli ensimmäinen kerta 12 vuoteen, kun Stryper kokoontui nauhoittamaan yhdessä studioon. Tämä oli myös viimeinen kerta, kun Tim Gaines nauhoitti yhtyeen kanssa, sillä hän erosi vuoden 2004 puolivälissä.


title: 7: the Best of Stryper

text: Albumin julkaisemisen jälkeen, yhtye lähti 36 keikan pituiselle kiertueelle. Tämä oli heidän ensimmäinen kiertueensa 12 vuoteen. Nämä keikat nauhoitettiin ja julkaistiin albumilla "", joka julkaistiin 18. toukokuuta 2004.


title: Ilos

text: Ilos (, ) oli kreikkalaisessa mytologiassa hänen mukaansa nimetyn Ilioksen myyttinen perustaja ja sen ensimmäinen kuningas; myöhemmissä kirjoituksissa kaupungin nimi esiintyi muodossa "Ilion", . Myöhemmin kaupunkia alettiin kutsua Troijaksi.


title: Ilos

text: Ilos oli Dardanian kuninkaan Trosin vanhin poika ja seuraaja valtaistuimelle. Hän meni naimisiin Eurydiken kanssa, ja he saivat lapset Themisten ja Laomedonin. Toisten mukaan puolison nimi saattoi olla myös Plakia tai Leukippe.


title: Ilos

text: Tarun mukaan Ilos otti osaa naapurimaan Fryygian kuninkaan kisoihin. Kukistettuaan kilpakumppaninsa ja voitettuaan kilpailun, hän sai palkinnoksi viisikymmentä nuorta miestä ja viisikymmentä neitoa. Tämän lisäksi kuningas antoi hänelle kirjavan lehmän oraakkelin neuvon mukaisesti, koska oli ennustettu, että minne tämä eläin asettuisi, sinne pitäisi perustaa kaupunki. Ilos totteli ennustusta ja lähti seuraamaan lehmää, kunnes se asettui makuulleen.


title: Ilos

text: Perustettuaan kaupungin Ilos pyysi Zeukselta merkkiä, joka ilmoittaisi jumalan hyväksyvän kaupungin paikan. Seuraavana päivänä hän löysi telttansa edestä Palladionin, Pallas Athenea esittävän puuveistoksen. Varmana nyt jumalten siunauksesta paikan valinnalle, Ilos rakensi Pallas Athenelle temppelin, jonne veistos sijoitettiin.


title: Hydra (sarjakuvat)

text: Hydra on Marvel-kustantamon sarjakuvissa esiintyvä salainen terroristijärjestö ja salaseura. Hydra esiintyi ensimmäisen kerran amerikkalaisen "Strange Tales" -lehden numerossa 135. Huolimatta nimen kirjoitusasusta se ei ole akronyymi, vaan viittaus mytologiseen Hydraan. Organisaation iskulause viittaakin juuri tähän: "Leikkaa yksi pää irti, niin kaksi muuta kasvaa tilalle". Lauseella halutaan tietysti viitata organisaation elinvoimaisuuteen ja kasvavaan voimankäyttöön vastusten lisääntyessä. Hydran agentit tunnistetaan sarjakuvissa useimmiten näiden pitämien vihreiden univormujen avulla.


title: Hydra (sarjakuvat)

text: Hydran historia Marvel-universumissa alkaa liikemiehestä nimeltään Arnold Brown, joka perusti järjestön johtaakseen mahtavaa rikollisorganisaatiotaan. YPKVV kuitenkin murskasi järjestön ja vasta Paroni Struckerin otettua järjestö johtoonsa saattoi järjestön todellinen voittokulku alkaa. Strucker asetti järjestön tavoitteeksi maailman valloittamisen Hydralle. Suunnitelman toimeenpano ajoi Hydran ja Struckerin törmäyskurssille Charles Xavierin ja Magneton kanssa. Hydra äityi yhä röyhkeämmäksi operaatioissaan ja sen toiminnasta tuli julkisempaa kuin koskaan aiemmin. Tämä johti YPKVV:n perustamiseen, jonka ensimmäisiä primaaritehtäviä oli juuri Hydran muodostaman uhan eliminoiminen. Hydra surmasi YPKVV:n ensimmäisen johtajan, jonka seuraajaksi nousi Nick Fury.


title: Hydra (sarjakuvat)

text: Useiden maailmanvalloitusyritysten jälkeen Nick Fury surmasi eräässä taistelussa paroni Struckerin ja seurauksena, ilman Struckerin vahvaa johtajuutta, Hydra pirstoutui lukuisiksi pienemmiksi paikallisosastoiksi, joista jokaisella oli omat toimintadoktriininsa. Usein tällaiset itsenäiset haaraosastot käyttivät hyödykseen supervoimaisten yksilöiden kykyjä, kuten Hämähäkkinaisen kykyjä. Strucker herätettiin myöhemmin henkiin ja hän yhdisti lukuisia pienempiä osastoja oman valtansa alle suuremmaksi osastoksi.


title: Hydra (sarjakuvat)

text: Huolimatta Hydran uudelleenorganisoimisesta, useat itsenäistyneet osastot jatkoivat toimimistaan omien suunnitelmiensa mukaisesti. Seurauksena Hydran osastojen välille kehkeytyi verinen sisällissota.


title: Hydra (sarjakuvat)

text: Seuraavat Marvel-universumin hahmot ovat työskennelleet Hydralle:


title: Hydra

text: Hydra voi tarkoittaa seuraavia asioita:


title: George Albert Smith

text: George Albert Smith (4. huhtikuuta 1870 – 4. huhtikuuta 1951) oli Myöhempien aikojen pyhien Jeesuksen Kristuksen kirkon kahdeksas presidentti, profeetta ja ilmestyksensaaja. Häntä edelsi virassa Heber J. Grant ja seurasi David O. McKay.


title: George Albert Smith

text: George Albert Smith syntyi tuolloisen Utahin territorion pääkaupungissa Salt Lake Cityssä. Hänen äitinsä oli Sarah Farr ja isänsä John Henry Smith, joka toimi kirkon apostolina. Myös hänen isoisänsä, jonka mukaan poika sai nimensä, oli toiminut kirkon apostolina.


title: George Albert Smith

text: Smith opiskeli Brigham Youngin yliopistossa ja Deseretin yliopistossa. Vuonna 1896 hän liittyi Republikaaniseen puolueeseen ja alkoi tehdä vaalityötä tulevan Yhdysvaltain presidentin William McKinleyn kampanjassa. Myöhemmin hän tuki myös McKinleyn seuraajaa Theodore Rooseveltia. Smith oli tunnettu voimakkaan isänmaallisena miehenä. Vuonna 1922 hänet nimitettiin isänmaallisen järjestön, Amerikan vallankumouksen poikien, varapuheenjohtajaksi.


title: George Albert Smith

text: Vuonna 1892 Smith avioitui Lucy Emily Woodruffin kanssa. Hän oli kirkon neljännen presidentin Wilford Woodruffin pojantytär. Lapsuudessaan Lucy oli viettänyt paljon aikaa isovanhempiensa luona, jän hän piti Wilfordia enemmänkin isänään kuin isoisänään.


title: George Albert Smith

text: Smithin terveys oli heikko. Hän oli työskennellyt nuorena rautateillä, ja hänen näkönsä oli vahingoittunut pysyvästi kirkkaasta auringonvalosta. Vuoden 1903 jälkeen Smithin oli pakko vähentää matkustamistaan, koska hänen fyysinen kuntonsa alkoi rapistua. Hänellä todettiin punahukka, krooninen ja vaikea sairaus.


title: George Albert Smith

text: Smith oli kiinnostunut lännen asutustoiminnasta ja pioneerihistoriasta. Hän johti useiden vuosien ajan Amerikan pioneerihistorian muistiinmerkitsemistä. Hänen aloitteestaan perustettiin Utah Pioneer Trails and Landmarks Association, jonka johtajana Smith itse toimi monta vuotta. Hän valvoi Utahia asuttaneiden pioneerien reittien merkitsemistä ja hänen aloitteestaan mormonipioneerien muistolle pystytettiin monta muistomerkkiä.


title: George Albert Smith

text: Myöhempien aikojen pyhien kirkon ja historian lisäksi partio oli lähellä Smithin sydäntä. Hän palveli Amerikan partiopoikien valtakunnallisen johtokunnan jäsenenä, saaden useita tunnustuspalkintoja työstään partioaatteen hyväksi.


title: George Albert Smith

text: Jo ennen avioliittoaan Smith oli palvellut eteläisessä Utahissa humanitäärisessä lähetystyössä, ja pian avioliiton solmimisen jälkeen nuori aviopari kutsuttiin lähetystyöhön etelävaltioihin. Smith kutsuttiin kahdentoista apostolin koorumin jäseneksi 1903. Vaikka Smithin terveys teki hänen matkustamisensa vaikeaksi, hänet nimitettiin vuonna 1920 Euroopan ja Britteinsaarten alueen lähetysjohtajaksi. Kolme vuotta kestäneen virkakautensa aikana Smith vieraili useissa Euroopan maissa. Hän saarnasi Yhdistyneessä kuningaskunnassa, Irlannissa, Ranskassa, Saksassa, Alankomaissa ja Sveitsissä.


title: George Albert Smith

text: Smith valittiin kahdentoista apostolin koorumin presidentiksi vuonna 1943. Heber J. Grantin kuoltua Smith nousi virkaiältään vanhimpana apostolina kirkon presidentiksi 21. toukokuuta 1945. Toinen maailmansota oli juuri päättynyt Euroopassa, ja vasta virkaansa valittu presidentti Smith aloitti voimaperäiset avustustoimet sodan ja puutteen takia jo vuosia kärsineiden Euroopan myöhempien aikojen pyhien hyväksi. Aineellisten avustusten lisäksi hän pani painoa myös lähetystyön mahdollisimman pikaiselle uudelleenaloittamiselle.


title: George Albert Smith

text: Presidentti Smith tuomitsi julkisesti Ku Klux Klanin toiminnan. Hän vihki temppelin Idahon Idaho Fallsissa 23. syyskuuta 1945.


title: George Albert Smith

text: Presidentti Smith kuoli 81-vuotispäivänään 4. huhtikuuta 1951. Hänen seuraajakseen valittiin 9. huhtikuuta David O. McKay.


title: Mitsume ga Tooru

text: Mitsume ga Tooru () on Natsumen kehittämä tasohyppely, joka julkaistiin Japanissa vuonna Famicomille. Päähahmon nimi on Hosuke Sharaku.


title: Mauboussin

text: Mauboussin on ranskalainen jalokiviliike ja alansa vanhimpia.


title: Mauboussin

text: Vuonna 1827 Rocher-niminen mies perusti pienen koruliikkeen Pariisiin. Liikkeen toimintaan tuli mukaan 1869 Jean Baptiste Noury, minkä jälkeen Nouryn suku jälkeläisineen on omistanut Mauboussinin jalokiviliikkeen näihin päiviin asti. Jean Baptiste Nouryn sukulaispoika Georges Mauboussin nousi liikkeen johtoon. Alusta alkaen Mauboussin oli yläluokan ja muiden varakkaiden ihmisten suosiossa. Liikkeen nimi muuttui 1922 muotoon "Mauboussin, Succeseur de Noury", ja hieman myöhemmin se lyhentyi muotoon "Mauboussin". Vuonna 1923 liike muutti suurempiin tiloihin. Taitavana liikemiehenä Georges Mauboussin laajensi toimintaa vuosina 1924–1931 ulkomaille. Sivuliikkeitä syntyi muun muassa New Yorkiin, Rio de Janeiroon, Buenos Airesiin ja Milanoon. Yhdysvalloissa Mauboussinilla oli lukuisia kuuluisia asiakkaita, kuten filmitähdet Marlene Dietrich, Greta Garbo ja Paulette Goddard. 1928 Mauboussinin liike alkoi järjestää suuria jalokivinäyttelyitä. Ensimmäisenä esiteltiin yleisölle ja ostajille eri kokoisia smaragdeja, 1930 rubiineja ja 1931 timantteja. Liike otti osaa myös muihin ajan suuriin näyttelyihin ja messuihin ympäri Eurooppaa. Esimerkiksi Pariisin suuressa maailmannäyttelyssä 1925 liike sai grand prix -palkinnon. Jo tuolloin Mauboussin käytti koruissaan jalokivien istuttamisessa vaikeasti työstettävää platinaa.


title: Mauboussin

text: Georges Mauboussinin poika Pierre Mauboussin (1900–1984) tuli mukaan sukuyritykseen 1924 ja samoihin aikoihin myös toinen Jean Baptiste Nouryn sukulaispoika Marcel Goulet. Vuoden 1929 maailmanlaajuinen lama koetteli pahoin Mauboussinin yritystä. New Yorkin liike suljettiin samana vuonna. 1936 Mauboussin ja newyorkilainen jalokiviliike Trabert and Hoeffer solmivat yhteistyösopimuksen Mauboussinin korujen myynnistä, ja myöhemmin 1946–1953 Trabert and Hoefferilla oli yksinoikeus Yhdysvalloissa Mauboussinin koruihin. Siellä myydyt korut on markkinoitu ja leimattu nimellä "Trabert and Hoeffer-Mauboussin".


title: Mauboussin

text: Vaikka Mauboussinin korut ovat yhä tasokkaita, sen kulta-aikana voidaan pitää niin kutsuttua art deco -kautta (noin 1915–1935), jolloin tyyliä hallitsi yksinkertaisen selkeä geometria ja kaiverretut jalokivet, väreinä kulta, valkoinen, punainen, sininen, vihreä ja musta. Suunnitteluun saatiin ideoita muun muassa Egyptistä, Kiinasta ja erityisesti Intiasta, jonne Mauboussinin liikkeellä oli hyvät yhteydet ja suhteet.


title: Amerikanitalialaiset

text: Amerikanitalialaiset (, , amerikanitalialaiset käyttävät nimitystä "Italian Americana") on Yhdysvaltain valkoisen väestön neljänneksi suurin väestöryhmä ja kaikista Yhdysvaltain etnisistä ryhmistä kuudenneksi suurin. Amerikanitalialaisella voidaan tarkoittaa Yhdysvalloissa syntynyttä henkilöä, jonka esi-isät ovat tulleet Italiasta, tai henkilöä, joka on muuttanut Yhdysvaltoihin. Yhdysvaltain väestöstä 17,2 miljoonaa (5,6 prosenttia) on amerikanitalialaisia.


title: Amerikanitalialaiset

text: Amerikanitalialaiset jakautuvat useisiin eri alahaaroihin, jotka jakautuvat henkilön tai hänen esivanhempiensa alkuperäisen kotimaakunnan mukaan. Tunnetuin ja suurin amerikanitalialaisten alahaara on amerikansisilialaiset ("Sicialian American"), joita on noin 12 miljoonaa.


title: Amerikanitalialaiset

text: Italialaiset saapuivat Yhdysvaltoihin pienissä määrissä. Monia näistä pakeni epäonnistuneiden vuosien 1848 ja 1861 vallankumouksellisten liikkeiden jälkeen. Suurin osa italialaisten maahanmuutosta Yhdysvaltoihin tapahtui vuosien 1880 ja 1960 välillä. Monet amerikanitalialaiset ovat peräisin Etelä-Italiasta ja Sisiliasta, koska näillä alueilla oli paljon vähävaraisia ja vähän koulutettuja talonpoikia. Vuosien 1890 ja 1900 välillä Yhdysvaltoihin saapui 655 888 italialaista, joista kaksi kolmasosaa oli miehiä. Päätekijä italialaisten siirtolaisuuteen oli Italian köyhä talous, joka vaikutti erityisesti maan eteläosissa. Yhdysvalloissa italialaiset asettuivat omille itse kontrolloimilleen asuinalueille, joita usein kutsutaan nimellä ”Little Italy” (). Näillä alueilla he pystyivät olemaan omiensa parissa, säilyttämään oman kulttuuriaan ja elämään muutenkin kuin kotimaassaan. Vahva identiteetti, vahvat siteet muiden amerikanitalialaisten kanssa ja omat asuinalueet ovat mahdollistaneet amerikanitalialaisten hyvin säilyvän oman kulttuuriin ja etnisyyden.


title: Amerikanitalialaiset

text: Kuitenkaan kaikki italialaiset siirtolaiset eivät jättäneet maata taloudellisista syistä. Varakkaita italialaissiirtolaisia lähti seikkailunhaluisina Uudelle mantereelle, jonka uskottiin tarjoava uusia mahdollisuuksia. Varakkaita italialaisia siirtyi Yhdysvaltoihin myös poliittisista syistä, esimerkiksi 1920–1930-luvuilla, jolloin Italiaa johtivat yksinvaltaisesti fasistit pääministeri Benito Mussolinin johdolla. Esimerkiksi Sisiliasta pakeni Yhdysvaltoihin parempia mahdollisuuksia etsiviä varakkaiden mafiaklaanien johtajia fasistien yrittäessä kukistaa paikallisen mafian. Näistä fasisteja Yhdysvaltoihin paenneista tunnetuin lienee sisilialainen Giuseppe ”Joseph” Bonanno, josta tuli Yhdysvaltain Cosa nostran johtaja. Kuitenkin Yhdysvaltoihin muuttaneiden mafiosojen joukossa oli myös Mussolinin tukijoita, kuten napolilainen Vito Genovese.


title: Amerikanitalialaiset

text: Italialaiset siirtolaiset saapuivat maahan yleensä vähävaraisina ja vähän koulutettuina. Yleensä he olivat ruumiillisen työn tekijöitä. Heidän asuinalueensa olivat perinteisiä slummeja ahtaine asuntoineen ja huonoine viemäröinteineen. Näissä oloissa erityisesti tuberkuloosi levisi. Italialaisten maahanmuutto saavutti huippunsa vuodesta 1900 aina vuoteen 1914 asti, jolloin ensimmäinen maailmansota teki mannertenvälisen liikkumisen mahdottomaksi. Monissa tapauksissa italialaiset siirtolaiset joutuivat antikatolisen ja maahanmuuttajavastaisen syrjinnän kohteeksi, ja joskus väkivalta johti jopa lynkkauksiin.


title: Amerikanitalialaiset

text: Vuoteen 1978 mennessä Yhdysvaltoihin oli muuttanut 5,3 miljoonaa italialaista. Kaksi miljoonaa saapui vuosien 1900 ja 1914 välillä. Kolmanneksella näistä siirtolaisista oli tarkoituksena jäädä maahan vain väliaikaisesti aikomuksenaan ansaita hieman rahaa ja palata takaisin Italiaan. Neljännes lopulta palasi kotiin, kun taas loput jäljelle jääneet päättivät jäädä tai eivät voineet enää palata sodan takia.


title: Amerikanitalialaiset

text: Joitain satoja epäilyttäviksi katsottuja amerikanitalialaisia internointiin toisen maailmansodan aikana, koska Yhdysvallat oli sodassa akselivaltoja vastaan. Lisäksi noin 600 000 Italian kansalaista velvoitettiin kantamaan henkilökortteja, jotka paljastivat kantajansa ”vakinaisesti asuviksi muukalaisiksi” ("resident aliens"). Noin 10 000 ihmistä Yhdysvaltain länsirannikon sotatoimialueella pakotettiin muuttamaan sisämaahan samaan aikaan kun satoja muita pidettiin sotilasleireillä yli kaksi vuotta. Lawrence DiStasi on väittänyt, että näillä sota-ajan rajoituksilla ja internoineilla oli suurempi vaikutus puhutun italian vähenemiseen Yhdysvalloissa kuin millään muulla seikalla. Italian julistettua sodan Yhdysvalloille useita italiankielisiä lehtiä ja kouluja pakotettiin lopettamaan toiminta heidän vihollismaille aiemmin antaman tuen vuoksi.


title: Amerikanitalialaiset

text: Toisen maailmansodan aikana moni amerikanitalialainen liittyi tai värvättiin Yhdysvaltain armeijaan taistelemaan akselivaltoja vastaan. Joukossa oli myös monia naisia. Arviolta 1,2 miljoona amerikanitalialaista palveli asevoimissa II maailmansodan aikana. Näin ollen kaikista 16 miljoonasta asevoimissa palvelleesta 7,5 prosenttia oli amerikanitalialaisia.


title: Amerikanitalialaiset

text: Amerikanitalialaisten avulla oli keskeinen merkitys liittoutuneiden tunkeuduttua Sisiliaan, jossa yhdysvaltalaiset tekivät yhteistyötä paikallisten, kuten mafiosojen, kanssa turvatakseen ja vahvistaakseen Eurooppaan juuri saamansa sillanpääaseman. Useat asiakirjat todistavat, että Yhdysvaltain hallinto solmi yhteyksiä amerikanitalialaisten rikollisorganisaatioiden kanssa varmistaakseen Italian miehityksen onnistumisen. Itse vankilassa istunut capo di tutti capi Lucky Luciano toimi välikätenä näiden kahden yhteisön välillä toimittaessaan tietoja yhdysvaltalaisten sotilastiedustelulle toisen maailmansodan aikana. Lisäksi koska Luciano hallitsi Yhdysvaltain satamia, ehkäisi hän tällä tavalla kaikki akselivaltojen sabotaasisuunnitelmat. Monet muutkin mafiosot auttoivat asevoimia vankilasta käsin. Toki tällä yhteistyöllä oli myös Yhdysvaltain Cosa nostraa vahvistava merkitys, mutta myös Sisilian mafiaa vahvistava. Fasistit olivat käytännössä onnistuneet tuhoamaan Sisilian mafian, mutta liittoutuneiden maihinnousu palautti mafian valtaan.


title: Amerikanitalialaiset

text: Vuoden 2000 väestönlaskennan mukaan amerikanitalialaiset olivat maan kuudenneksi suurin etninen väestöryhmä, ja että heitä oli 15,6 miljoonaa eli 5,6 prosenttia väestöstä. Vuoden 2005 väestönlaskennan mukaan amerikanitalialaisia oli 17 235 187 ja heitä oli edelleen 5,6 prosenttia väestöstä. Amerikanitalialainen rahasto "National Italian-American Foundation" (NIAF) on tosin puhunut 25 miljoonasta amerikanitalialaisesta ja 10 prosentin väestöosuudesta.


title: Amerikanitalialaiset

text: Yleensä on sanottu, että amerikanitalialaiset alkoivat äänestää demokraatteja vuoden 1928 jälkeen, kun nämä lupasivat New Deal -ohjelmaa ja etnisiä ryhmiä suosivaa politiikkaa. Ennen tätä amerikanitalialaisten on katsottu äänestäneen republikaaneja, koska nämä vastasivat tuolloin valtion politiikasta. Tosin Stefano Luconi on kiistänyt tämän teoksessaan "The Italian-American Vote in Providence, Rhode Island, 1916–1948" (2004). Hänen mukaansa demokraattien äänestäminen alkoi jo 1916 ja loppui 1948. Pääasiassa amerikanitalialaisten muutos demokraateiksi ja New Deal -liittouman tärkeiksi kannattajiksi tapahtui vuosina 1924–1928. Kokonaisuudessaan 1950–1960-luvuilta lähtien amerikanitalialaisten kannatus on jakautunut kahtia, eivätkä amerikanitalialaiset enää äänestä yhtenäisesti tiettyä puoluetta, kuten aikanaan demokraatteja. NIAF:n John Salomone on arvioinut, että tällä hetkellä yksi kolmasosa amerikanitalialaisista on demokraatteja, yksi kolmasosa republikaaneja ja loput kolmasosa sitoutumattomia. Viime aikoina on puhuttu hispaanien ja mustien äänestäjien merkityksestä, mutta viime aikoina on kiinnitetty huomiota myös amerikanitalialaisiin äänestäjiin, joita on New Yorkin, New Jerseyn, Rhode Islandin ja Connecticutin osavaltioissa yli 15 prosenttia väestöstä.


title: Amerikanitalialaiset

text: Ensimmäinen amerikanitalialainen kuvernööri (1945) ja senaattori (1950) oli Rhode Island John Orlando Pastore.


title: Amerikanitalialaiset

text: Tällä hetkellä Yhdysvaltain kongressissa on amerikanitalialaisia kummassakin puolueessa sekä demokraattisessa että republikaanisessa. Tällä hetkellä korkeimmassa virassa oleva amerikanitalialainen on Nancy Pelosi, joka on Yhdysvaltain edustajainhuoneen puhemies. Lisäksi entinen republikaaninen New York Cityn pormestari Rudy Giuliani on Yhdysvaltain vuoden 2008 presidentinvaalikampanjassa ehdokkaana republikaanien presidenttiehdokkaaksi, kuten myös Coloradon kongressimies Tom Tancredo.


title: Amerikanitalialaiset

text: Amerikanitalialaiset ovat hyvin säilyttäneet kulttuurinsa, johon sisältyvät italialainen ruoka, juoma, taide, katolisuus, vuosittaiset amerikanitalialaiset juhlat ja vahvat perhesiteet. Amerikanitalialaiset vaikuttivat populaarimusiikkiin 1940-luvulla ja viimeksi 1970-luvulla. Elokuvissa käsitellään kulttuurillisia asioita ja amerikanitalialaiset sanat ja kielenkäyttö tulevat esiin näyttelijöiden vuorosanoissa. Vaikka suurin osa amerikanitalialaisista ei enää puhu italiaa sujuvasti, uusi erilaisia murteita on syntynyt amerikanitalialaisten keskuudessa, erityisesti maan koillisosaan urbaanialueella. Näitä murteita ovat popularisoineet elokuvat ja televisio.


title: Amerikanitalialaiset

text: Yksi selvimmistä ja suosituimmista amerikanitalialaisen kulttuurin ilmentymistä ovat heidän juhlansa. Joka puolelta Yhdysvaltoja voi löytää italialaiselta asuinalueelta eli ”Little Italysta” jonkin juhlan. Näistä juhlista tunnetuimmat ovat San Gennaron juhla ("Feast of San Gennaro") New York Cityssä, ainutlaatuinen ”Our Lady of Mount Carmel ’Giglio’ Feast” -juhla Williamsburgin alueella New Yorkin Brooklynissa, ”Ciciarata”-juhla Pennsylvanian Amblerissä ja vähemmän tunnettu ”Festa Italiana” Seattlessa. ”The Our Lady of Mount Carmel Festival” -juhlaa on vietetty vuosittain New Jerseyn Hammontonissa jo yli 125 vuoden ajan.


title: Amerikanitalialaiset

text: Italialaiset juhlat liittyvät Jumalan ja suojeluspyhimysten kunnioittamisen sekä ylistämisen ympärille. Mahdollisesti tunnetuin on Pyhän Joosefin päivän ("St. Josephs Day") juhla 19. maaliskuuta. Nämä juhlat eivät ole mitään vuosittaisia eristäytyneitä tapahtumia, vaan ne ilmaisevat ”tyypillistä italialaista” elämänasennetta ja niihin osallistuvat yhteisöt ottavat täysin vakavissaan. Juhlat eli italiaksi "festa" on yleiskäsite erilaisille maallisille ja uskonnollisille, sisätiloissa ja ulkotiloissa järjestettäville tapahtumille, jotka ajoittuvat aina uskonnollisten pyhäpäivien ympärille. Tyypillisesti italialaiset juhlat koostuvat yhteisistä juhla-aterioista, jumalanpalveluksista, peleistä ja loistokkaista juhlakulkueista. Tällaiset riemujuhlat kestävät muutamia päiviä ja niitä yleensä yhteisesti suunnitellaan seurakunnan tai uskonnollisen organisaation kautta ja tuella useita kuukausia ennen varsinaisia juhlia.


title: Amerikanitalialaiset

text: Tällä hetkellä Yhdysvalloissa järjestetään yli 300 italialaista juhlaa. Näissä juhlissa vierailee vuosittain miljoona eri taustan omaavia amerikkalaisia, jotka ovat tulleet yhdessä nauttimaan italialaisista herkuista, kuten "zeppolesta" ja makkaraleivästä. Entisaikaan ja edelleen nykyääkin amerikanitalialainen kulttuuri keskittyy musiikin ja ruoan ympärille.


title: Amerikanitalialaiset

text: Amerikanitalialaista kulttuuria on käsitelty poikkeuksellisen paljon kirjallisuudessa, elokuvissa ja televisiossa verrattuna muihin Amerikan etnisiin väestöryhmiin, mutta yleensä näissä teoksissa amerikanitalialaisen kulttuurin esittely on liittynyt mafian ympärille. Amerikanitalialaisesta mafiasta on tehty monta elokuvaa, esimerkiksi "Kummisetä", "Kummisetä osa II" ja "Kummisetä osa III" sekä "Mafiaveljet". Viimeisin on televisiosarja "Sopranos", joka käsittelee 2000-luvun Cosa Nostraa. Nämä mafiaelokuvat on muokanneet amerikkalaisten käsityksiä amerikanitalialaisista mafiosoina, vaikka mafian ohella erityisesti "Kummisetä"-elokuvissa esitellään amerikanitalialaista kulttuuria ja historiaa. Viime aikoina amerikanitalialaisten piirien arvostelu on kohdistunut erityisesti "Sopranos"-televisiosarjaan ja sitä on syytetty amerikanitalialaisten vastaisten stereotypioiden lietsomisesta, kuten myös muitakin mafiasta kertovia tuotoksia. Tosin arvostelun on tehnyt ongelmalliseksi se, että näiden mafiaelokuvien näyttelijät koostuvat vähintään osittain amerikanitalialaisista näyttelijöistä, ja joskus itse elokuvien tekijät ovat olleet amerikanitalialaisia, kuten Francis Ford Coppolan ohjaamien "Kummisetä"-elokuvien tapauksessa. Toisaalta suurta suosiota ja huomiota saavuttaneet mafiaelokuvat ovat kertoneet amerikanitalialaisten näyttelijöiden ja elokuvantekijöiden korkeasta taiteellisesta sekä ammatillisesta osaamisesta.


title: Amerikanitalialaiset

text: Käytännössä ainut maailma laajemmin mafiaan liittymätön amerikanitalialaisia käsittelevä elokuva tai pikemminkin elokuvasarja on nyrkkeilystä kertova "Rocky", joka kuitenkin eräiden amerikanitalialaisten mielestä on pitänyt silti yllä käsitystä amerikanitalialaisista väkivaltaisina. Nyt viime suuri kasvava joukko amerikanitalialaisia kirjailijoita on onnistunut julkaisemaan ja myymään kirjoja Yhdysvalloissa. Näillä tarinoilla, romaaneilla, runoilla ja esseillä on vain vähän tai ei ollenkaan mitään tekemistä amerikanitalialaisten ympärille langenneen mafia-stereotypian kanssa.


title: Amerikanitalialaiset

text: Vuosien 1890–1920 välisenä aikana amerikanitalialaiset luokiteltiin "väkivaltaisiksi" ja "mafian kontrolloimiksi". 1920-luvulla moni amerikkalainen piti Sacco ja Vanzettin oikeudenkäyntiä, jossa kaksi syytöntä italialaisanarkistia tuomittiin kuolemaan, todisteena siitä, että italialaiset siirtolaiset olivat anarkisteja ja roistoja. 1800-luvulla ja 1900-luvun alussa amerikanitalialaiset olivat yksi todennäköisemmistä lynkkauksen kohteeksi joutuvista.


title: Amerikanitalialaiset

text: Medialla ja populaarikulttuurilla, joissa mafia ja amerikanitalialaisuus ovat äärimmäisessä tapauksessa samaistettu toisiinsa, on ollut vaikutusta amerikkalaisten maan italialaisia kohtaan tuntemiin asenteisiin. Zogby Internationalin tutkimus paljasti, että 78 prosenttia 13–18-vuotiaista teini-ikäisistä yhdisti amerikanitalialaiset joko rikolliseen toimintaan tai työväenluokkaan. Responce Analysis Corporationin raportti paljasti, että peräti 74 prosenttia aikuisista amerikkalaisista uskoi, että suurimmalla osalla amerikanitalialaisista oli ”joitain kytköksiä” järjestäytyneeseen rikollisuuteen. Amerikanitalialaiset valittavat edelleen, että he kokevat työpaikoille syrjintää ja ahdistelua. Tällä hetkellä italialaiset eivät tee sen enempää rikoksia kuin muutkaan Yhdysvaltain väestöryhmät.


title: Amerikanitalialaiset

text: Kuitenkin National Italian American Foundation, National American Italian Association ja muut amerikanitalialaiset järjestöt ovat yrittäneet osoittaa, ettei Yhdysvaltain mafian toiminnassa ole koskaan ollut mukana kuin vain muutamia tuhansia henkilöitä siitä huolimatta, että se oli ja on voimakas. Näin ollen on täysin epäreilua leimata koko monimiljoonainen amerikanitalialainen väestöä vain muutaman tuhannen amerikanitalialaisen pyörittämän rikollisorganisaation takia. Suurin osa amerikanitalialaisista on ”valkokaulustyöläisiä” ja heitä on monissa arvostetuissa asemissa liike-elämässä, yliopisto- ja taidemaailmassa, lääketieteessä ja julkisessa hallinnossa. Käsitykset amerikanitalialaisista köyhinä ja vähävaraisina työläisinä juontavat siis italialaisten siirtolaisuuden alkuajoista.


title: Amerikanitalialaiset

text: Monet amerikanitalialaisista näkevät mafian koko Yhdysvaltain italialaisväestöä leimaavana. Itse Yhdysvaltain mafian toiminnassa on aina ollut mukana muutamia tuhansia. Vuoden 1986 hallituksen raportin mukaan itse Yhdysvaltain Cosa nostrassa oli mukana 1 800 jäsentä ja tuhansia siihen liittyviä henkilöitä. Amerikanitalialaisten kokonaismäärä sitä vastoin lasketaan kymmenissä miljoonissa.


title: Heber J. Grant

text: Heber Jeddy Grant (22. marraskuuta 1856 – 14. toukokuuta 1945) oli Myöhempien aikojen pyhien Jeesuksen Kristuksen kirkon seitsemäs presidentti, profeetta ja ilmestyksensaaja. Heber J. Grant valittiin virkaansa 23. marraskuuta 1918. Hän hoiti virkaa kuolemaansa asti ja oli 1900-luvun pisimpään hallinnut MAP-kirkon presidentti. Häntä edelsi virassa Joseph F. Smith ja seurasi George Albert Smith.


title: Heber J. Grant

text: Grant syntyi tuolloisen Utahin territorion pääkaupungissa Salt Lake Cityssä. Hän oli ensimmäinen kirkon presidenteistä, joka oli syntynyt lännessä. Hänen isänsä Jedediah Grant toimi presidentti Brigham Youngin neuvonantajana kirkon ensimmäisessä presidenttikunnassa. Hän kuitenkin kuoli Heber J. Grantin ollessa yhdeksän päivän ikäinen, ja pojan äiti Rachel Ridgeway Ivins kasvatti pojan yksin.


title: Heber J. Grant

text:
Nuori Heber J. Grant osoittautui menestyksekkääksi liike-elämässä, mutta oli kiinnostunut myös politiikasta, ja vuonna 1884 hänet valittiin yhdeksi kaudeksi territorion parlamenttiin. Ura kirkon palveluksessa kuitenkin houkutteli enemmän, ja 26-vuotiaana hänet asetettiin kahdentoista apostolin koorumin jäseneksi. Vuonna 1901 Grant lähetettiin Japaniin järjestämään MAP-kirkon lähetystyötä alueella. Hän palveli Japanin lähetysjohtajana vuoteen 1903. Melkein heti kotiin paluunsa jälkeen hän sai nimityksen Eurooppaan johtamaan kirkon lähetystyötä Euroopassa ja Britteinsaarilla.
Grant valittiin marraskuussa 1918 presidentti Joseph F. Smithin seuraajaksi. Hänen valinnalleen ei kuitenkaan saatu kirkon yleiskonferenssin vahvistusta ennen kesäkuuta 1919, sillä kirkon yleiskonferenssia ei voitu järjestää espanjantautiepidemian vuoksi.


title: Heber J. Grant

text: Pitkän presidenttikautensa aikana Grant piti huolen siitä, että MAP-presidentti Wilford Woodruffin vuonna 1890 antama, moniavioisuuden kieltävä virallinen asetus pantiin toimeen. Moniavioisissa liitoissa elävät erotettiin kirkon jäsenyydestä, ja Grant muokkasi kirkon sosiaalista rakennetta siten, ettei se enää muistuttanut varhaisten aikojen moniavioisuudesta. Grant erotti 1935 Arizonan Short Creekissä (nyk. Colorado City) asuvia kirkon jäseniä saatuaan tietää, että tässä syrjäisessä kolkassa edelleenkin solmittiin moniavioisia liittoja. Toimenpiteen seurauksen syntyi moniavioisuutta kannattava mormonifundamentalistien liike, joka erosi MAP-kirkosta.


title: Heber J. Grant

text: Grant pani painoa ystävällisten suhteiden kehittämiselle kirkon ja Yhdysvaltain hallituksen välille. Kirkko alkoi entistä selkeämmin profiloitua amerikkalaisuuden ja amerikkalaisen elämäntavan puolestapuhujana. Liike-elämästä ja politiikasta kiinnostuneella Grantilla oli suhteita Yhdysvaltojen talouselämän, koululaitoksen ja valtiollisen elämän johtajiin, ja hän pyrki hälventämään MAP-kirkkoa kohtaan tunnettua epäluuloa.


title: Heber J. Grant

text: Grant oli mukana perustamassa Utahin sokerijuurikasteollisuutta. Alueen ilmasto ja maaperä on suotuisaa sokerijuurikkaalle, ja sokerijuurikasteollisuus tarjosi työpaikkoja sadoille tuhansille Utahissa ja muualla alueen osavaltioissa.


title: Heber J. Grant

text: Eräs Grantin suurista saavutuksista oli kirkon huolto-ohjelman (joka aluksi tunnettiin kirkon turvaohjelmana) aloittaminen vuonna 1936. Vuoden 1929 pörssiromahdus oli syössyt Yhdysvaltojen talouden lamaan, ja suuri osa kansasta eli puutteessa ja kurjuudessa. Grant halusi, etteivät taloudellisessa ahdingossa elävät kirkon jäsenet joutuisi turvautumaan yhteiskunnan sosiaalitukeen. Hänen mukaansa vaikeina aikoina vastuu on ensin yksilöllä itsellään, sitten hänen perheellään ja sitten kirkolla. Kirkon myöhempi presidentti Harold B. Lee sai tehtäväkseen luoda ohjelman, jolla "laiskuuden kirous hävitettäisiin, almujen tuoma paha poistettaisiin ja riippumattomuus, ahkeruus, säästäväisyys ja itsekunnioitus saatettaisiin jälleen voimaan kirkon jäsenten keskuudessa". Kirkko hankki maatiloja ja tehtaita, joissa työttömiksi jääneille kirkon jäsenille tarjottiin työtä. Perustettiin jakelukeskuksia, joista pulaan joutuneet voivat saada aineellista apua.


title: Heber J. Grant

text: Yksityisesti Grantin mielipuuhaa oli kirjojen lahjoittaminen. Hän lahjoitti elämänsä aikana yli satatuhatta Mormonin kirjaa ja muuta teosta halukkaile. Grant kutsui kirjarahastoaan joskus leikkisästi "tupakkarahoikseen", koska hän sanoi lahjoittavansa kirjoina pois sen, minkä jotkut hänen ystävistään polttivat savukkeina ilmaan.


title: Heber J. Grant

text: Grantin kaudella MAP-kirkko täytti sata vuotta, ja tapahtumaa juhlittiin Salt Lake Cityssä.


title: Heber J. Grant

text: Grant kuoli kotonaan Salt Lake Cityssä.


title: Heber J. Grant

text: Grant oli viimeinen kirkon presidenteistä, joka harjoitti moniavioisuutta. Hän meni ensimmäisen kerran naimisiin vuonna 1877 ja kahdesti vuonna 1884. Grant tuomittiin 1894 syylliseksi ”laittomaan yhdyselämään” Emily Wellsin kanssa. Hän sai sadan dollarin sakon.


title: Ohestalyönti

text: Ohestalyönti on shakissa tehtävä erikoissiirto, jossa kaksi ruutua kerralla liikkunut sotilas lyödään sotilaalla ruudusta, jonka yli se on siirtynyt, siis kuin se olisi liikkunut vain yhden ruudun eteenpäin. Ohestalyönnin voi tehdä vain välittömästi seuraavalla siirrolla, mutta sitä ei ole pakko tehdä.


title: Ohestalyönti

text: Kuvaajien siirtosarjaa voidaan merkitä yksinkertaisesti 1...f5 2. exf5. Ohestalyönnin perään voi merkitä myös e.p. korostamaan että kyseessä on ohestalyönti. (2. exf5 e.p.)


title: Ohestalyönti

text: Ohestalyönnin lisääminen shakkisääntöihin on yksi viimeisistä suurista sääntömuutoksista shakissa. Sen arvellaan tapahtuneen 1500-luvulla yhdessä sotilaan kaksoissiirron, linnoittautumisen ja kuningattaren sekä lähetin rajoittamattoman liikkumisen kanssa. Nämä ovat eurooppalaisia sääntöjä, ja aasialaisissa shakkivarianteissa näitä ei viimeistä lukuun ottamatta tunnetakaan.


title: Ohestalyönti

text: Ohestalyönnin lisäämisen tarkoitus oli vähentää uuden sotilaan kaksoissiirron vaikutusta peliin. Uusi sääntö esti sotilaiden karkaamisen viidennellä rivillä olevien vastustajan sotilaiden ohi.


title: Duck and Cover (elokuva)

text: Duck and Cover () oli vuonna 1952 valmistunut Yhdysvaltain liittohallituksen siviiliväestön suojeluhaaran tekemä opetuselokuva. Se oli suunnattu lapsille ja tehtiin pian sen jälkeen, kun Neuvostoliitto oli aloittanut ydinasetestiohjelmansa.


title: Duck and Cover (elokuva)

text: Elokuvan alussa puussa roikkuva apina uhkaa pommilla Bert-nimistä kilpikonnaa. Bert huomaa vaaran ja vetäytyy kuoreensa, säilyen hengissä kun apina sekä puu räjähtävät. Taustalla soi naiskuoron laulu:


title: Duck and Cover (elokuva)

text: "Olipa kerran kilpikonna nimeltään Bert ja Bert-kilpikonna oli aina valpas;kun vaara uhkasi häntä hän aina selviytyi koska hän tiesi mitä tehdä... Hän maastoutui! Ja suojautui! Maastoutui! Ja suojautui!"(miesääni:) "Hän teki mitä meidän kaikkien täytyy oppia tekemään" (miesääni:) "Sinun" (naisääni:) "Ja sinun" (miesääni:) "Ja sinun" (matala miesääni:) "Ja sinun!" [Paukaus, vihellysääni]" Maastoudu ja suojaudu!"


title: Duck and Cover (elokuva)

text: Animaation jälkeen miesääni kertoo atomipommin uhasta ja filmillä sekä animaatioissa näytetään sekä vaaratilanteita ja uhkakuvia ja näytetään esimerkkien avulla kuinka lapset voivat suojautua atomipommilta maastoutumalla kilpikonnamaiseen asentoon sekä koulussa ja kotona kuin myös ulkona.


title: Duck and Cover (elokuva)

text: Opetuselokuvaa näytettiin laajasti amerikkalaisille lapsille kouluissa 1950-luvulla. Koska muualla maailmassa ei tehty vastaavia elokuvia lapsille, on sen epäilty olleen propagandanomainen keino istuttaa lasten mieleen uhkakuva kommunismista. Elokuvan todellista arvoa väestönsuojelun kannalta on kritisoitu.


title: Edward Burns

text: Edward Burns Jr. (s. 29. tammikuuta 1968 New York) on yhdysvaltalainen näyttelijä, tuottaja, käsikirjoittaja ja ohjaaja.


title: Edward Burns

text: Burns syntyi keskimmäiseksi lapseksi amerikanirlantilaiseen perheeseen. Hän kasvoi New Yorkin Long Islandilla ja opiskeli Hunter Collegessa 1992.


title: Edward Burns

text: Hänen elokuvauransa käynnistyi tuotantoapulaisena Oliver Stonen elokuvassa "The Doors". Samaan aikaan kun hän työskenteli kuvausapulaisena "Entertainment Tonight" -televisio-ohjelmassa, Burns rahoitti, tuotti ja ohjasi vapaa-ajallaan elokuvan "Veljekset McMullen", jossa hän myös näytteli pääosaa. Kun hän sai elokuvan valmiiksi, hän antoi siitä kopion Robert Redfordille, kun tämä oli vieraana Entertainment Tonightissa.


title: Edward Burns

text: Seuraavana vuonna hän kirjoitti, tuotti ja ohjasi elokuvan "Se ainoa oikea", johon värväytyi jo nimekkäitä näyttelijöitä, kuten Jennifer Aniston ja Cameron Diaz. Burns näytteli myös pääosaa.


title: Edward Burns

text: Burns tunnetaan näyttelijäntöistään elokuvissa "Pelastakaa sotamies Ryan" ja "Confidence".


title: Edward Burns

text: Burns on naimisissa Christy Turlingtonin kanssa. Heillä on kaksi lasta, tytär Grace (25. lokakuuta 2003) ja poika Finn (s. 11. helmikuuta 2006).


title: Lopullinen ratkaisu (televisioelokuva)

text: Lopullinen ratkaisu ("Conspiracy") on Frank Piersonin ohjaama palkittu britiläis-yhdysvaltalainen historiallinen televisioelokuva vuodelta 2001. Tositapahtumiin perustuva elokuva kertoo tammikuussa 1942 järjestetystä Wannseen konferenssista, jossa joukko natsi-Saksan eri virastojen ja järjestöjen edustajia sopi ”juutalaiskysymyksen lopullisesta ratkaisusta” eli juutalaisten joukkomurhaamisesta Berliiniin esikaupunkialueella sijaitsevassa huvilassa. Elokuva on BBC:n ja HBO:n yhteistuotanto.


title: Lopullinen ratkaisu (televisioelokuva)

text: Kenneth Branagh palkittiin roolistaan Reinhard Heydrichina Emmyllä, ja myös Colin Firth ja Stanley Tucci saivat rooleistaan ehdokkuudet.


title: Lopullinen ratkaisu (televisioelokuva)

text: Elokuvan tunnusmusiikki on Franz Schubertin säveltämä Adagio ’Kvintetto C-duuri, op. 163, D 956’.


title: Björn Otto

text: Björn Otto (s. 16. lokakuuta 1977) on saksalainen seiväshyppääjä.


title: Björn Otto

text: Otton suurimmat saavutuksensa ovat olympiahopea 2012, MM-pronssi 2013, sisäratojen MM-hopea 2012, ulkoratojen EM-hopea 2012, sisäratojen EM-hopea 2013 ja pronssi 2007, universiadien voitto 2005 ja n kakkossija 2007.


title: Björn Otto

text: Otton ennätys ulkoradoilla on 601 cm, jonka hän hyppäsi 5. syyskuuta 2012 Aachenissa. Tulos on myös Saksan ennätys. Sisäradoilla hänen ennätyksensä on 592 cm.


title: Amelie Kober

text: Amelie Kober (s. 16. marraskuuta 1987) on saksalainen lumilautailija, joka kilpailee parisuurpujottelussa.


title: Amelie Kober

text: Kober nousi vasta 19 vuoden ikäisenä lumilautailun huipulle voitettuaan olympiahopeaa Torinosta 2006, minkä jälkeen hän on vakiinnuttanut itsensä maailman huipulla.


title: Amelie Kober

text: Hän voitti myös juniorien maailmanmestaruuden 2005 ja MM-hopeaa 2007.


title: Naisjärjestöt Yhteistyössä – Nytkis

text: Naisjärjestöt Yhteistyössä – Kvinnoorganisationer i Samarbete NYTKIS ry on suomalaisten naisjärjestöjen yhteistyöjärjestö. Siihen kuuluu sekä poliittisia että ei-poliittisia järjestöjä – eduskuntapuolueiden naisjärjestöt, Naisjärjestöjen Keskusliitto, Suomen Naistutkimuksen Seura ja Naisasialiitto Unioni – mikä tekee siitä maailmanlaajuisesti harvinaisen yhteenliittymän. Kaksikymmentä vuotta toimineeseen järjestöön kuuluu jäsenjärjestöjen kautta noin 600 000 naista.


title: Naisjärjestöt Yhteistyössä – Nytkis

text: NYTKIS tekee työtä naisten aseman parantamiseksi, todellisen tasa-arvon saavuttamiseksi ja yhteiskunnallisen oikeudenmukaisuuden edistämiseksi Suomessa ja kansainvälisesti. NYTKIS-toiminnan painopisteinä on nykyisin muun muassa ehkäistä naisiin kohdistuvaa väkivaltaa ja naiskauppaa, valtavirtaistaa tasa-arvoperiaate sekä tasata vanhemmuudesta aiheutuvia työnantajakustannuksia. Toiminnan alusta asti tavoitteena on ollut lisätä naisten määrää yhteiskunnallisessa päätöksenteossa.


title: Naisjärjestöt Yhteistyössä – Nytkis

text: NYTKIS ottaa kantaa yhteiskunnallisiin asioihin lausuntojen ja mielipidekirjoitusten avulla, yleisötapahtumien ja alueellisten NYTKIS-verkostojen kautta sekä asiantuntijaelinten jäsenenä.


title: Euro IV Ever

text: Euro IV Ever on ruotsalaisen laulajan E-Typen julkaisema neljäs albumi vuodelta 2001. Se sisältää hitit Life, Africa ja Campione 2000. Campione 2000 oltiin tehty viralliseksi lauluksi vuoden 2000 jalkapallon Euroopan-mestaruuskilpailuihin.


title: Risto Leskinen

text: Risto Jalmari Leskinen (21. helmikuuta 1915 Joensuu – 18. syyskuuta 1996 Helsinki) oli suomalainen virkamies, joka toimi eduskunnan oikeusasiamiehenä vuosina 1962–1970 ja oikeuskanslerina 1970–1982 eläkkeelle siirtymiseensä saakka.


title: Risto Leskinen

text: Leskinen suoritti ylemmän oikeustutkinnon vuonna 1939 ja lainopin kandidaatin tutkinnon 1948. Vuosina 1944–45 hän toimi asianajajana Jyväskylässä, josta siirtyi korkeimpaan oikeuteen eri esittelijänvirkoihin toimien samalla oikeusministeriön lainvalmistelukunnan jäsenenä ja lainsäädäntöneuvoksena. Hän toimi myös eduskunnan perustuslakivaliokunnan sihteerinä 1955–61.


title: Risto Leskinen

text: Leskinen vihittiin oikeustieteen kunniatohtoriksi Helsingin yliopistossa vuonna 1980.


title: Risto Leskinen

text: Leskisen tytär Kati Hidén on korkeimman oikeuden jäsen.


title: Jaakko Enäjärvi

text: Jaakko Eljas Enäjärvi (vuoteen 1922 Eklund; 14. maaliskuuta 1906 Vihti – 20. huhtikuuta 1980 Helsinki) oli suomalainen lakimies, joka toimi korkeimman oikeuden jäsenenä ja oikeusneuvoksena yli 15 vuoden ajan.


title: Jaakko Enäjärvi

text: Enäjärven vanhemmat olivat kauppias Kustaa Edvard Eklund ja Elin Vilhelmina Andberg. Hän suoritti ylemmän oikeustutkinnon 1935 ja valmistui lakitieteen kandidaatiksi 1939.


title: Jaakko Enäjärvi

text:
Enäjärvi oli kauppa- ja teollisuusministeriössä esittelijänä 1938–1939 ja vanhempana hallitussihteerinä 1942–1950. Hän oli
kansanhuoltoministeriössä esittelijänä, toimistopäällikkönä, apulaisosastopäällikkönä ja lainopillisena neuvonantajana 1939–1945. Enäjärvi oli lainvalmistelukunnassa nuorempana jäsenenä 1945–1946 ja vanhempana jäsenenä 1946–1950 sekä korkeimmassa oikeudessa apujäsenenä 1948–1950 ja oikeusneuvoksena 1950–1965.


title: Jaakko Enäjärvi

text: Enäjärvi toimi oikeuskanslerina vuosina 1965–1970. Hän oli mukana laatimassa sotavuosien jälkeisessä säännöstelytaloudessa tarvittuja lakeja ja oli myös puheenjohtajana sekä jäsenenä lukuisissa komiteoissa. Enäjärvi oli muun muassa eduskunnan perustuslakivaliokunnan sihteerinä 1945-1948.


title: Jaakko Enäjärvi

text: Jaakko Enäjärven sisar oli kansanrunoudentutkija Elsa Enäjärvi-Haavio. Hänen puolisonsa oli Pirkko Enäjärvi (o.s. Salmi). Heillä on kolme lasta: Pirkko-Liisa, Martti ja Antero.


title: Käyttötuki

text: Käyttötuki tai tukikeskus on neuvontayksikkö, joka palvelee yrityksen asiakkaita tai omaa henkilökuntaa. Esimerkiksi tietokonelaitteiden ja -ohjelmistojen myyjällä voi olla käyttötuki, joka vastaa asiakkaiden kysymyksiin. Käyttötuki voidaan nimetä käsiteltävän aihealueen mukaan, esimerkiksi atk-tuki.


title: Sievin junaturma

text: Sievin junaturma tapahtui perjantaina 21. marraskuuta 1975 kello 13.03 Sievin rautatieasemalla Pohjanmaan radalla, kun Helsingistä Ouluun matkalla ollut erikoispikajuna "Polaria" suistui raiteilta ajettuaan poikkeavalle raiteelle asetettuun vaihteeseen lähes suurimmalla matkanopeudellaan, kun nopeusrajoitus vaihteen poikkeavassa raiteessa oli 35 kilometriä tunnissa. Turmassa ei kuollut ketään, mutta loukkaantuneita oli joidenkin tietojen mukaan 44.


title: Sievin junaturma

text: Erikoispikajuna "Polarian" edellä kulki tavarajuna, joka ohjattiin Sievin rautatieasemalla sivuraiteelle että perässä tuleva nopeampi "Polaria" pääsisi ohittamaan sen. Kun tavarajuna oli pysähtynyt asemalle, ilmoitti Sievin junasuorittaja edelliselle junasuorituspaikalle että rata oli vapaa "Polarialle".


title: Sievin junaturma

text: Tapahtuma-aikaan Sievin rautatieasemalla oli käytössä mekaaninen kampiasetinlaite, jolla ratapihan päissä olevia vaihteita voitiin käyttää poistumatta asemarakennuksen luota. Liikennepaikalla oli lisäksi molemmissa tulosuunnissa siipiopastimet, joilla annettiin opasteita lähestyville junille.


title: Sievin junaturma

text: "Polarian" oli tarkoitus ohittaa Sievin asema pysähtymättä pääraidetta pitkin. Kuitenkin jostain syystä juna ohjautui Sievin ratapihan eteläpäässä poikkeavalle raiteelle asetetusta vaihteesta sivuraiteelle, jolloin junan veturina ollut Dr12-sarjan dieselveturi numero 2204 suistui raiteilta, pyörähti kolme kertaa pituusakselinsa ympäri kääntyen poikittain kulkusuuntaansa nähden, laskeutuen lopulta takaisin pyörilleen.


title: Sievin junaturma

text: Pikajunan vaunut ohjautuivat myös sivuraiteelle, törmäten raiteella seisoneen tavarajunan viimeisiin vaunuihin. Osa matkustajavaunuista nousi liikevoimansa vuoksi tavarajunan avovaunujen päälle.


title: Ludwig Klages

text: Friedrich Konrad Eduard Wilhelm Ludwig Klages (10. joulukuuta 1872 Hannover, Saksa – 29. heinäkuuta 1956 Kilchberg, Sveitsi) oli saksalainen filosofi, psykologi ja grafologian teoreetikko. Hän opetti Münchenin yliopistossa, ja tutki myös kemiaa ja fysiikkaa.


title: Ludwig Klages

text: Klages oli yksi saksalaisen elämänfilosofian ("Lebensphilosophie") edustajista. Hän on merkittävä erityisesti eksistentialistisen fenomenologian edeltäjänä Friedrich Nietzschen ja Henri Bergsonin ohella. Klages kirjoitti 14 teosta ja 60 artikkelia vuosina 1910–1948. Hän kehitti täydellisen grafologian teorian, sekä logosentrismin käsitteen 1920-luvulla.


title: Ludwig Klages

text:
Klages perusti Deutsche Graphologische Gesellschaftin vuonna 1896 yhdessä Hans Bussen ja Georg Meyerin kanssa.
Hän toimitti julkaisua "Berichte" (1897–1898) ja sen seuraajaa "Graphologische Monatshefte" vuoteen 1908 saakka. Klages julkaisi myös nimillä "Erwin Axel" ja "Arnold Asmussen".


title: Nikolajev

text: Nikolajev () ja Nikolajeva () ovat venäläisiä nimiä ja tarkoittavat seuraavia asioita:


title: Theodor Lessing

text: Theodor Lessing (8. helmikuuta 1872 Hannover – 31. elokuuta 1933 Marienbad) oli saksalainen juutalainen filosofi, joka oli saksalaisen elämänfilosofian ("Lebensphilosophie") edustajia.


title: Theodor Lessing

text: Lessing oli kulttuurikriitikko, filosofinen pessimisti ja tahdonmetafyysikko, joka kirjoitti Arthur Schopenhauerin, Friedrich Nietzschen, Oswald Spenglerin ja Ludwig Klagesin perinteessä. Hänen mukaansa ihmisten peruselämänkokemukset olivat hätä ja kärsimys. Päinvastoin kuin Schopenhauer, Lessing ei kuitenkaan reagoinut tähän kannattamalla vetäytymistä yksinäisyyteen, vaan kannattamalla aktiivista toiminnan filosofiaa.


title: Theodor Lessing

text: Kansallissosialistinen salamurhaaja ampui Lessingiä 30. elokuuta 1933, ja hän kuoli vammoihin seuraavana päivänä.


title: Tallelokero

text: Tallelokero on lukittava ja tukevan rakenteen avulla murtosuojattu eräänlainen pieni kassakaappi, joka on pankeissa tai muissa tallelokeropalvelua tarjoavissa yrityksissä sijoitettu useiden samanlaisten kanssa pankkiholviin, kassakaappiin tai muuhun turvalliseen tilaan. Tallelokeroa käytetään yleensä erilaisten arvokkaiden omaisuuserien kuten jalokivien, arvometallien, valuutan tai tärkeiden asiakirjojen, kuten testamentin, osakekirjojen tai omistustodistusten säilyttämiseen, joiden muualla säilyttämistä tallettaja ei pidä turvallisena mahdollisen esimerkiksi varkauden, tulipalon, tulvan tai ilkivallan takia.


title: Tallelokero

text: Yleensä asiakas maksaa pankille vuokraa tallelokeron käytöstä. Tallelokero voidaan avata vain vuokraajalle annetulla avaimella, pankin vartijan avaimella, oikeutetulla allekirjoituksella tai mahdollisella salasanalla tai koodilla. Lisäksi jotkin pankit ovat ottaneet käytöön biometrisiä turvallisuusvarmenteita lisäämään turvallisuutta.


title: Tallelokero

text: Monet hotellit tarjoavat asukkailleen mahdollisuutta säilyttää passeja, matkalippuja, rahaa ja muuta arvokasta varkailta suojassa joko huoneissa sijaitsevissa tallelokeroissa tai hotellin vastaanoton kassakaapissa. Huoneiden tallelokerot on yleensä kiinnitetty vaatekomeroihin tai muihin kiinteisiin rakenteisiin. Tallelokeron lukko voi toimia erillisellä avaimella tai sähköisen koodin eli asukkaan valitseman numerosarjan avulla.


title: Tallelokero

text: Pankkien konttoreissa tallelokeroita voi olla tarjolla erikokoisia, jolloin myös vuokrahinta riippuu lokeron tilavuudesta. Tallelokeron vuokrasopimuksen voi tehdä tilinkäyttösopimuksen tavoin myös useammalle henkilölle, kuten pariskunnalle, joko niin että kaikkien tai vain yhden heistä on oltava läsnä tallelokeroa avattaessa.


title: Tallelokero

text: Kun pankin tallelokeron vuokraaja kuolee, tieto tallelokeron olemassaolosta kulkeutuu muiden asiakkuustietojen mukana omaisille ja tallelokeron sisältö lasketaan mukaan vainajan omaisuuteen. Kuolinpesän osakas tai osakkaat on oikeutettu luetteloimaan tallelokeron sisällön pankin toimihenkilöiden läsnä ollessa. Luetteloinnista laaditaan pöytäkirja, jonka allekirjoittavat paikalla olleet.


title: Tallelokero

text: Pelkkien asiakirjojen säilytykseen ei välttämättä tarvitse vuokrata pankin tallelokeroa, vaan vaihtoehtona on pankin tarjoama asiakirjojen säilytyspalvelu. Muita pankkien tarjoamia talletuspalveluja ovat suljettu säilytys ja sinettisäilytys.


title: Tallelokero

text: Tallelokeron kaltaisia vuokrattavia ja lukittavia säilytyslokeroita ovat myös muun muassa liikenneasemien matkatavaralokerot ja postitoimistojen postilokerot. Numerokoodeilla lukittaviin säilytyslokeroihin perustuu myös postin pakettiautomaattipalvelu, kuten Suomessa ja Virossa toimiva Smartpost.


title: Tallelokero

text: Lukittavia lokeroita henkilökohtaisten tavaroiden pysyvään tai tilapäiseen säilytykseen on myös kouluissa, työpaikoilla, liikuntapaikkojen pukuhuoneissa sekä kauppojen ja julkisten palvelulaitosten auloissa. Myös kerros- ja rivitalojen postinjakelu tapahtuu monissa maissa asuntokohtaisten postilaatikoiden ja -luukkujen sijasta keskitetysti sijaitseviin, lukittaviin postilokeroihin.


title: Georg Simmel

text: Georg Simmel (1. maaliskuuta 1858 Berliini, Saksa – 28. syyskuuta 1918, Strasbourg, Saksa) oli saksalainen sosiologi ja filosofi. Sosiologina hän oli tieteenalan ensimmäistä sukupolvea maassaan, ja filosofina hänet voidaan lukea saksalaisen elämänfilosofian ("Lebensphilosophie") edustajiin. Hänen vanhempansa olivat kumpikin taustaltaan juutalaisia, mutta hänen isänsä oli kääntynyt katolilaiseksi ja äitinsä luterilaiseksi.


title: Georg Simmel

text:
Simmel kirjoitti sekä sosiologisia ja filosofisia teoksia että esseitä. Lisäksi osa Simmelin teksteistä käsitteli taidetta ja psykologiaa.
Simmel muistetaankin nykyään muun muassa suurkaupunkia, rahaa, muotia, tyyliä ja häpeää käsittelevistä tutkimuksistaan. Simmelin tutkimukset loivat pohjaa yhteiskuntajärjestelmien ja sosiaalisten verkkojen tutkimukselle. Simmelin tutkimustyötä pidetään yleensä mikrososiologisena eli yksittäisiä yhteiskunnallisia ilmiötä tutkivana, kun taas makrososiologinen tutkimus keskittyy laajojen yhteiskuntajärjestelmien rakenteiden tutkimukseen. Nykyään Simmel luetaan usein humanististen tieteiden yhteiseksi klassikoksi.


title: Georg Simmel

text: Georg Simmel syntyi Berliinissä 1. maaliskuuta 1858. Hän oli nuorin perheen seitsemästä lapsesta. Simmelin isä oli juutalaisuudesta kristinuskoon kääntynyt menestyvä liikemies, joka omisti suklaatehtaan. Isä kuitenkin kuoli vuonna 1874 ja jätti kuollessaan jälkeensä huomattavan omaisuutensa perintönä. Simmelin edunvalvojaksi määrättiin perheen ystävä, joka omisti musiikkia julkaisevan yrityksen.


title: Georg Simmel

text: Valmistuttuaan gymnaasiumista Simmel opiskeli useita eri aihepiirejä Berliinin yliopistossa, erityisesti historiaa ja filosofiaa. Häntä opettivatkin ajan nimekkäät akateemikot . Simmel ei kuitenkaan aina saavuttanut hyväksyntää yliopistomaailmassa. Esimerkiksi hänen ensimmäinen väitöskirjaehdotuksensa hylättiin. Professorin kerrotaan kommentoineen, että Simmeliä ei kannattaisi kannustaa jatkamaan valitsemaansa suuntaan. Simmel kuitenkin lopulta suoritti tohtorin tutkinnon filosofiasta vuonna 1881. Tutkielman otsikko oli ""Das Wesen der Materie nach Kant's Physischer Monadologie"".


title: Georg Simmel

text: Opintojensa jälkeen Simmel pysyi Berliinin yliopistossa, jossa hän opetti vuosina 1885–1914. Hänen asemansa yliopistossa ei kuitenkaan ollut merkittävä, vaan vuosien 1885 ja 1900 välillä hän oli Privatdozentin toimessa. Tämän jälkeen hän toimi palkattomana luennoitsijana. Elantonsa Simmel sai opiskelijoiden antamista luentomaksuista. Hän kuitenkin pärjäsi asemassa hyvin, koska oli taitava luennoitsija ja maksavien opiskelijoiden suosiossa. Simmelin luennot kiinnostivat kulttuuriväestöä ja niistä tuli julkisia tapahtumia.


title: Georg Simmel

text: Simmel tunnettiin hyvin Saksan akateemisissa piireissä. Tämän lisäksi hänen työtään seurattiin myös kansainvälisesti, etenkin Yhdysvalloissa. Simmelin tutkimuksilla olikin merkittävä rooli yhdysvaltalaisen sosiologian syntymiseen. Simmel kirjoittikin lukuisia artikkeleita (Die Großstädte und das Geistesleben, 1903) ja kirjoja ("Rahan filosofia", , 1900, toinen laitos 1907).


title: Georg Simmel

text: Vuonna 1901 Simmel sai viimein virallista tunnustusta, kun hänelle annettiin 43-vuotiaana nimike Berliinin yliopistosta. Kyseessä oli kuitenkin vain kunnianimike ("Ausserordentlicher Professor") eikä Simmel näin ollen saanut täyttä akateemista asemaa. Näin siitä huolimatta, että Simmel oli jo kuuluisa muualla Euroopassa ja Yhdysvalloissa. Hän yrittikin hakea useampia akateemisia virkoja, mutta nimekkäiden tukijoidensa avusta huolimatta hän ei onnistunut tässä (muun muassa Max Weber auttoi Simmeliä. Ristiriitaisesti Simmel oli jo ehtinyt julkaista kuusi kirjaa ja 70 artikkelia, jotka oli käännetty muun muassa puolaksi, ranskaksi, englanniksi ja venäjäksi.


title: Georg Simmel

text: Yksi syy Simmelin hankalalle tilanteelle oli Saksassa leviävä antisemitistinen ajattelu. Toisaalta Simmelin työskentelytyyli oli varmasti myös yksi syy. Hän julkaisi suuren osan artikkeleistaan sanomalehdissä tai aikakauslehdissä. Simmel ei siis kirjoittanut artikkeleitaan pelkästään vain akateemisesti koulutetuille sosiologeille vaan pääasiassa laajemmalle yleisölle.


title: Georg Simmel

text: Simmel sai professuurin lopulta vasta vanhemmalla iällä vuonna 1914 Strasbourgin yliopistosta, jossa hän toimi kuolemaansa saakka filosofian professorina. Simmel ei ollut kuitenkaan missään vaiheessa täysin tyytyväinen asemaansa Strasbourgissa, jonne hänen oli vaikea sopeutua. Simmeliä harmitti muuton myötä taakse jäänyt Berliinin intellektuelleista koostunut yleisö.


title: Georg Simmel

text: Simmel pysyi kuoleemansa asti marginaalisena hahmona Saksan yliopistomaailmassa. Hänellä ei koskaan ollut normaalia akateemista uraa. Virallisen akateemisen aseman puutteesta huolimatta Simmel oli jo elinaikanaan arvostettu ja pidetty filosofi ja yhteiskuntatieteilijä, jonka suosio on vieläpä kasvanut hänen kuolemansa jälkeen.


title: Georg Simmel

text: Simmelin puoliso oli filosofi Gertrud Simmel, joka käytti kirjoittaessaan myös salanimeä Marie Luise Enckendorff.


title: Georg Simmel

text: Simmel muistetaan hyvin hänen suurkaupunkia käsitelleistä tutkimuksistaan. Simmel olikin urbaanin sosiologian edelläkävijä.


title: Georg Simmel

text: Suurkaupungille Simmel pitää ominaisena ulkoisten ja sisäisten vaikutelmien nopeaa ja jatkuvaa vaihtelua, josta aiheutuu hermoston yliaktiivisuutta. Simmel teorisoi, että ärsykkeiden määrä johtaa järkiperäistymiseen. Suurkaupunkilainen suhtautuu siis kaikkeen järkiperäisesti, kun taas maaseudulla elävä tai pikkukaupunkilainen toimii enemmänkin tunne-elämänsä pohjalta. Järkiperäisyys on yksilön keino suojautua väkivaltaista suurkaupunkia vastaan.


title: Georg Simmel

text: Järkiperäistymisestä aiheutuu kuitenkin armoton asiallisuus suhteessa muihin ihmisiin ja asioihin. Suurkaupunkilaiset suhtautuvat järkiperäisen laskelmoivasti ja varautuneesti toisiinsa. Tämä on eräänlainen suojautumiskeino. Simmelin teorian mukaan näet suurkaupunkilainen ei voi reagoida kaikkiin ihmisiin kuten pikkukaupunkilainen. Tämä johtaisi suurkaupunkilaisen sisimmän atomisoitumiseen. Kun yksilö ärsytetään äärimmäiseen psyykkiseen suoritukseen ärsykkeiden määrällä, johtaa se myös kyllääntymiseen. Suurkaupunkilaisista tulee siis kykenemättömiä reagoimaan kaikkiin ärsykkeisiin niiden vaatimalla tavalla. Kyllääntyminen tarkoittaa myös sitä, että asioiden eroja ei enää havaita. Kaikki nähdään tasapaksuna ja samanarvoisena.


title: Georg Simmel

text: Suurkaupungille on ominaista myös täsmällisyys. Esimerkkeinä täsmällisyydestä Simmel käyttää kellojen yleistymistä ja ylisubjektiivista aikataulua, mutta myös tarkasti laskettavissa olevaa rahaa. Täsmällisyyden Simmel näkee olevan paitsi suurkaupungin olosuhteiden syy myös niiden seuraus.


title: Georg Simmel

text: Simmel kiinnittää myös huomiota yksikön kasvaneeseen henkiseen liikkumatilaan suurkaupungissa. Hän pitää yleisenä sääntönä sitä, että mitä suurempi ja löyhempi yhteisö sitä enemmän yksilöllä on liikkumatilaa. Pienissä yhteisöissä ryhmä on sisäisesti kiinteä ja tällöin yksittäisellä jäsenellä on vain suppea liikkumatila. Suurkaupungissa taas sisäinen yhteisyys on löystynyt, jolloin yksilöllä on suuremmat mahdollisuudet päättää omista asioistaan (mm. elämäntapa ja mielipiteet). Suurkaupungit ovatkin yksilöllisyyden tyyssijoja, jotka ovat vapaita pikkukaupunkien ennakkoluuloisista asenteista. Simmel pitää suurkaupunkien vapauden kääntöpuolena kuitenkin yksinäisyyttä. Suurkaupungeissa yksilön on hankala saada esiin omaa persoonaansa. Suurkaupungit suosimat persoonattomat sisällöt uhkaavat hukuttaa yksilön persoonallisuuden.


title: Georg Simmel

text: Kaupungit ovat Simmelin mukaan taloudellisen työnjaon tyyssijoja. Kaupungin laajuuden takia yksilöiden täytyy erikoistua, koska kysyntää on erilaisille työsuorituksille. Vain työjaon eriytymisen ja erikoistumisen kautta yksilöt voivat säilyttää asemansa työmarkkinoilla. Pitkälle mennyt työnjako kuitenkin aiheuttaa sen, että yksilöltä vaaditaan yhä yksipuolisempaa työsuoritusta, jota Simmel taas pitää näivettävänä.


title: Georg Simmel

text: Simmelin mukaan rahataloudessa henkilön ja esineellisten suhteiden yhteenkuuluvuus katkeaa. Raha on nimittäin puhtaasti objektiivinen ja laaduton tekijä, joka tulee tähän väliin. Raha on väline, joka luo henkilön ja omaisuuden välille etäisyyttä. Raha on siis ilmestynyt omaisuuden ja omistajan väliin siten, että se erottaa ja yhdistää. Raha antaa sekä omaisuudella että omistajalle uudenlaisen itsenäisyyten suhteessa toisiinsa. Raha tekee Simmelin mukaan kaikesta taloudellisesti toiminnasta persoonatonta ja voimistaa henkilökohtaista itsenäisyyttä ja riippumattomuutta.


title: Georg Simmel

text: Simmel teoretisoi rahan olevan sävytöntä ja persoonatonta. Sen avulla mitataan yhä erilaisempia asioita, mikä tekee rahasta käyttökelpoisen välineen. Raha myös yhdistää uusia ihmisryhmiä, jotka eivät muuten olisi yhteydessä toisiinsa. Simmel toteaa, että vasta raha on opettanut ihmiset liittymään yhteen tavalla, joka takaa yksilöllisyyden ja erilaisuuden.


title: Georg Simmel

text: Simmel tarkastelee rahan yhdistävää ja erottavaa vaikutusta kirjoituksissaan. Raha sisältää aina viittauksen myös muihin ihmisiin, koska rahaan sisältyy ajatus, että sillä saa jotakin muilta vastineeksi. Rahaa ei näet voi hyödyntää välittömästi, vaan nykyajan ihminen on riippuvainen useista toimittajista, joilta saa rahaa vastaan jotakin. Raha on eriyttänyt tuotannon siten, että nykyään ihmiset ovat kasvavassa määrin sidoksissa toisiinsa.


title: Georg Simmel

text: Toisaalta raha saa Simmelin mukaan ihmisten suhteista kuitenkin aikaan kapea-alaisia ja väistämättömiä. Raha takaakin laajan sijan yksilöllisyydelle ja sisäiselle riippumattomuudelle. Ihmiset ovat rahan myötä kieltämättä riippuvaisia toisistaan, mutta toisaalta eivät enää yksittäisistä ihmisistä (kuten määrätystä toiminnasta). Simmel siis kiinnittää huomion siihen, että rahalla voi hankkia haluamansa hyödykkeen kenties useammaltakin henkilöltä, jolloin ostaja ei ole riippuvainen yksittäisestä henkilöstä. Tämän Simmel näkee johtavan vieraantumiseen ja yksilöllisyyden korostumiseen.


title: Georg Simmel

text: Simmel kritisoi sitä, että yhä useampien asioiden katsotaan olevan pelkästään rahalla mitattavissa. Tämän hän näkee olevan harha, koska kaikkia puolia ei pystytä ilmaisemaan rahassa. Simmelin mukaan raha on pelkkä väline eikä itseisarvo. Simmelin mukaan raha on yksi modernin elämän välineistä, jotka tuovat tarkkuutta ja persoonattomuutta ihmisten väliisiin suhteisiin.


title: Georg Simmel

text: Muoti on Simmelille eräänlainen paradoksi: muodin avulla yksilö pyrkii samalla erottautumaan muista, mutta myös yhteisöllisesti sulautumaan jäljittelyn avulla.


title: Georg Simmel

text: Muiden jäljittely vetoaa ihmisiin, koska se on vaivatonta ja turvallista. Jäljittely rauhoittaa ihmismieltä, joka etsii samanlaisuutta ja yhdenmukaisuutta. Jäljitellessä ryhmä kannattelee yksilöä.Toinen puoli ihmisestä kuitenkin pyrkii yksilöllisyyteen ja erottautumiseen. Tähän Simmel viittaa puhumalla muuntelusta, jolloin ihminen etsii jotain uutta. Muoti tarjoaa välineen myös tähän.


title: Georg Simmel

text: Muoti palvelee kumpaakin tarkoitusta. Se erottaa yksilön jostakin (epämuodikkaista) ja toisaalta yhdistää ryhmään (muut samaa muotia noudattavat).


title: Georg Simmel

text: Muoti vaihtelee sisältöään ja eroja syntyy aiempiin muoteihin jatkuvasti. Simmelin mukaan muoti ei koskaan ole, vaan se on aina tuloillaan. Muoti on siis jotain tavoittamatonta ja katoavaa. Kun alemmat kerrokset omaksuvat tietyn muodin, ylemmät kerrokset hylkäävät ne. Uudet muodit tulevat vain ylempien säätyjen omaksi. Muodin avulla alemmat luokat suljetaan pois. Simmelin mielestä muoti on luokkiin jakautumisen tuote.


title: Georg Simmel

text: Simmel katsoo, että muoti vetoaa erityisesti epäitsenäisiin ja itsetunnoltaan heikkoihin ihmisiin. Muoti liittää mitättömänkin ihmisen ryhmän jäseneksi ja tuo hänen persoonaansa esiin.


title: Georg Simmel

text: Muoti vaikuttaa usein hyvinkin pysyvältä, vaikka se tulee muuttumaan. Simmel katsoo, että muutoksen vääjäämättömyys ja pysyvyys luo tämän häivähdyksen yksittäisin muodin pysyvyydestä.


title: Georg Simmel

text: Simmelin mukaan muukalainen on henkilö, joka tulee yhteisöön sen ulkopuolelta (mm. kauppias). Muukalaista leimaa se, että hän ei ole alun perin kuulunut ryhmän piiriin. Hän myös tuo aina mukanaan joitakin sellaisia ominaisuuksia, jotka eivät ole kuuluneet ryhmään aikaisemmin.


title: Georg Simmel

text: Simmelin mukaan muukalainen on samaan aikaan etäällä ja lähellä. Muukalainen on ryhmän osa, mutta silti jollain tavalla ulkopuolinen. Näin ollen muukalainen tarkastelee ryhmää objektiivisella, ulkopuolisella katseella. Läheisyyden ja etäisyyden suhteen vuoksi hän on siis erityisroolissa. Muukalaisella ei ole kiinnityksiä ryhmään samalla tavalla kuin sen alkuperäisillä jäsenillä.


title: Georg Simmel

text: Simmelille tärkeää aterioinnissa on se, että siinä juhlitaan sosiaalisuuden voittoa naturalismista . Ihmisille yhteistä on tarve syödä ja juoda. Tämä on sinällään egoistinen, alkukantainen ja muut poissulkeva tarve, mutta usein tämä tarve ylitetään kokoontumalla yhteiselle aterialle. Yhdessä nautitussa ruoassa ja juomassa on vahva sosiaalistava voima.


title: Georg Simmel

text: Simmelin mukaan syömisen fysiologista välttämättömyyttä häivytetään tekemällä ateriointihetkestä tyylitellympi, esteettisempi ja säännellympi. Ateriasta tulee siis yliyksilöllinen. Aterioista tulee säännöllisiä ja ateriointi tapahtuu aina määriteltyinä ajankohtina. Pöytätavat normittuvat ja muun muassa syömisvälineet ovat tarkoin valittuja.


title: Jean-Denis Bredin

text: Jean-Denis Bredin (s. 17. toukokuuta 1927 Pariisi) on ranskalainen asianajaja ja kirjailija sekä Ranskan akatemian jäsen.


title: Jean-Denis Bredin

text: Hän on suorittanut Pariisin yliopistossa oikeustieteen (yksityisoikeus) tohtorin tutkinnon ja samassa yliopistossa filosofian maisterin tutkinnon. Hänen suoritti vuonna 1957 agregaatio-tutkinnon yksityisoikeudessa.


title: Jean-Denis Bredin

text: Vuonna 1950 hänet hyväksyttiin asianajaharjoittelijaksi Pariisin tuomioistuimeen, ja seuraavana vuonna hän sai tehtäväkseen toimia harjoittelun pääsihteerinä. Vuonna 1957 hänet hyväksyttiin Rennesin yliopiston professoriksi, kun oli ensin suorittanut agregaatio-tutkinnon, joka sen opettajilta vaaditaan.


title: Jean-Denis Bredin

text: Hänet nimitettiin Lillen yliopiston oikeustieteellisen tiedekunnan professoriksi, ja vuonna 1968 hän aloitti yhteistyön Edgar Fauren kanssa yliopistojen opetusuudistuksen. Vuonna 1969 hänet nimitettiin Pariisin yliopiston, jossa hän opetti vuoteen 1993, jolloin hänet nimitettiin emeritusprofessoriksi.


title: Jean-Denis Bredin

text: Hän oli hallituksen luotettava erilaisten uudistusten edistäjä, siksi hänet nimitettiin vuonna 1981 Comission Moinot'n varapuheenjohtajaksi. Komission tavoitteena oli selvitellä ja pohtia audiovisuaalista toimintaa Ranskassa. Nimitys oli perusteena vuonna 1982 tapahtuneelle nimitykselle elokuvan uudistuskomitean puheenjohtajan tehtävään.


title: Jean-Denis Bredin

text: Vuodesta 1982 lähtien hän toimi Ranskan kansalliskirjaston hallituksen puheenjohtajana. Tässä tehtävässä hän toimi vuoteen 1986.


title: Jean-Denis Bredin

text: Vuonna 1989 hänet valittiin Ranskan akatemian jäseneksi.


title: Yigael Yadin

text: Yigael Yadin (), syntyjään Yigal Sukenik () (20. maaliskuuta 1917 Jerusalem, Osmanien valtakunta – 28. kesäkuuta 1984 Jerusalem, Israel) oli israelilainen arkeologi, poliitikko ja Israelin puolustusvoimien toinen pääesikunnan päällikkö.


title: Yigael Yadin

text: Yadin syntyi vuonna 1917 Jerusalemissa. Hänen isänsä oli arkeologi Eliezer Sukenik. Yadin liittyi Haganahiin vuonna 1933. Hänestä tuli järjestön merkittävä johtohahmo ja oli suunnittelemassa monia taktiikoita, joita käytettiin itsenäisyyssodassa. Vuonna 1949 Yadinista tuli Israelin puolustusvoimien toinen pääesikuntapäällikkö.


title: Yigael Yadin

text: Yadin erosi puolustusvoimista 1952 ja jatkoi arkeologian opintoja Jerusalemin heprealaisessa yliopistossa ja sai vuonna 1955 tohtorin arvonimen Kuolleenmeren kääröihin liittyvistä tutkimukistaan. Vuonna 1970 Yadin valittiin Jerusalemin heprealaisen yliopiston Arkeologian instituutin johtoon. Yadin suoritti myös useita kaivauksia muun muassa Hazorissa, Masadassa ja Megiddossa. Hän työllisti tuhansia ihmisiä laajoissa kaivauksissaan ja vaikutti kokonaisuudessaan suhtautumiseen alaan.


title: Yigael Yadin

text: Yadin siirtyi politiikan puolelle vuonna 1967, kun hänestä tuli pääministeri Levi Eshkolin sotilaallinen neuvonantaja. Hän pysyi armeijan palveluksessa vuoteen 1976, jolloin hän oli perustamassa Tenoa'a Demokratit le-Shinui -puoluetta, jonka päämääränä oli vaaliuudistus. Seuraavan vuoden vaaleissa puolue sai yhteensä 15 paikkaa knessetistä. Puolue hajosi jo vuonna 1979, mutta vuodesta 1977 apulaispääministerinä ollut Yadin jatkoi tehtävässä vuoteen 1981.


title: Yigael Yadin

text: Yadin jätti politiikan vuonna 1981 ja jatkoi tutkimustyötä. Hän kuoli vuonna 1984.


title: Juhani Paasivirta

text: Juhani Paasivirta (12. maaliskuuta 1919 Kemi – 11. heinäkuuta 1993 Turku) oli suomalainen historiantutkija ja professori.


title: Juhani Paasivirta

text: Paasivirran vanhemmat olivat lehtori Yrjö Paasivirta ja Maija Ahlström. Hän pääsi ylioppilaaksi 1937 ja valmistui filosofian kandidaatiksi 1939 sekä väitteli tohtoriksi 1947. Paasivirta oli naimisissa vuodesta 1953 keramiikkataiteilija Maija-Liisa Pääkkösen kanssa.


title: Juhani Paasivirta

text: Paasivirta toimi Turun tyttölyseon historian ja yhteiskuntaopin vanhempana lehtorina 1949–1965 ja Helsingin yliopiston poliittisen historian dosenttina vuodesta 1951. Hän oli Turun yliopiston poliittisen historian professorina vuosina 1965–1983 ja toimi yliopiston yhteiskuntatieteellisen tiedekunnan dekaanina 1969–1971. Paasivirta toimi myös luennoitsijana Työväen akatemiassa 1955–1962 ja ammattiyhdistysopistossa 1954–1958. Paasivirta oli Turun kaupunginvaltuutettuna 1951–1953, Suomen valtuuskunnan jäsenenä YK:n yleiskokouksessa 1961 ja UNESCO:n yleiskokouksessa 1970. Hän oli ylioppilastutkintolautakunnan jäsenenä 1966–1974, "Nordisk samarbetskommitté för internationell politikin" jäsenenä vuodesta 1968 ja Neuvostoliittoinstituutin jäsenenä 1968–1974.


title: Juhani Paasivirta

text: Paasivirran tutkimuskohteita olivat muun muassa Suomen itsenäistyminen ja Suomen asema kansainvälisessä yhteisössä.


title: Dissosiaatio (psykologia)

text: Dissosiaatio on psyykkinen puolustuskeino tai sopeutumisreaktio, jonka avulla ihminen erottaa esimerkiksi tietyn psyykkisen toiminnon muista. Ihmisen mieli saattaa kyetä esimerkiksi kytkemään tunteita ja kipua aistivat aivoalueet pois toiminnasta traumaattisen tapahtuman aikana. Ihminen voi vaikkapa "sulkea itsensä ulkopuolelle" johonkin tunteeseen liittyvän (häiritsevän) ajatuksen. (Vrt. assosiaatio). Dissosiaation kehittyminen yhdistetään traumatisoitumiseen.


title: Dissosiaatio (psykologia)

text: Ihminen voi toimia dissosiatiivisesti ilman, että toimintaa pidetään huolestuttavana, kun se tapahtuu tiettyjen sosiaalisten tilanteiden luomissa puitteissa.


title: Dissosiaatio (psykologia)

text: Lapset voivat eläytyä voimakkaasti mielikuvitus- ja roolileikkeihin. Niihin voi kuulua myös kuviteltuja leikkikavereita. Omiin ajatuksiinsa voi vaipua niin, että ns. "unohtaa ympäröivän maailman" (vrt. eskapismi). Tällaista toimintaa saatetaan luonnehtia 'päiväunelmoinniksi'. Kirjaan, internetiin tai elokuvaan voi uppoutua niin, että tilasta havahtuu vasta esimerkiksi kosketukseen.


title: Dissosiaatio (psykologia)

text: Uhkaava tilanne voi saada piilottamaan tai unohtamaan tunteet. Ammattilaisilta edellytetään tämäntyyppistä käyttäytymistä osana ammattitaitoa: lääkärin tai poliisin on kyettävä keskittymään selvittääkseen tilanteen esimerkiksi hengenvaaran tai lisävahinkojen välttämiseksi. Jälkeenpäin voidaan soveltaa debriefingiä tilanteen purkamiseen.


title: Dissosiaatio (psykologia)

text:
Useiden asioiden tekeminen yhtä aikaa voi synnyttää dissosiatiivisen tunteen.
On esitetty, että dissosiaatio-termin kehitti Pariisin Salpetriere-sairaalassa työskennellyt professori Pierre Janet (1859–1947), joka oli kiinnostunut ihmisen tajunnantilojen poikkeavuuksista. Toisten käsitysten mukaan termin kehittäjä oli Moreau de Tours, vaikkakin Janet lisäsi sen tunnettuutta käyttäessään sitä Harvardin luennoillaan, jotka julkaistiin vuonna 1907. Janetin esille tuomiin havaintoihin ja dissosiaatiokäsitteeseen pohjaa myös nykyinen traumateoria, persoonallisuuden rakenteellinen dissosiaatio. Siinä dissosiaatio käsitetään persoonallisuuden jakautumisena toisistaan erillisiin psykobiologisiin tiloihin, joista voi seurata myös tajunnan tilan vaihteluita tai ”ympäristön unohtamista” ja poissaolevuutta, mutta itse dissosiaatio-sanalla tarkoitetaan osien irrallaan olemista, ei jotain toimintaa tai yksittäistä kokemusta ja poikkeavaa tilaa. Rakenteellisen dissosiaatio-käsitteen kautta tulevat myös vakavat dissosiaatiohäiriöt ymmärrettäviksi.


title: Dissosiaatio (psykologia)

text: Dissosiaatio on yksilön kyvyttömyyttä yhdistää ajatukset, tunteet ja muistot mielekkääksi kokonaisuudeksi. Kyky toimia tietoisena, kokemisen eri puolia integroivana persoonana on heikentynyt. Poikkeavana tilana dissosiativisuus voidaan käsittää muun muassa ajoittaisena poissaolevuutena, ja voimakkaana eläytymiskykynä ilmenevä dissosiatiivisuus voi olla lähinnä luonteenpiirre (joka voi kyllä altistaa sairaalloiseen dissosiatiivisuuteen esimerkiksi psyykkisen trauman seurauksena).


title: Dissosiaatio (psykologia)

text: Dissosiatiivisia ilmiöitä tai oireita: psykogeeninen amnesia, depersonalisaatio (oman itsensä kokeminen vieraana tai outona), derealisaatio (ympäristön kokeminen vieraana tai outona), ajan ja paikan tajun kadottaminen, havaintojen vääristyminen tai vaikeus erottaa fantasioita todellisuudesta.


title: Dissosiaatio (psykologia)

text: Dissosiaatioilmiöitä esiintyy myös unen aikana. Depersonalisaatio on yleinen kokemus erityisesti stressitilanteissa ja niistä palautumisessa. Dissosiatiiviset ilmiöt ovat huomattavasti harvinaisempia ikääntyneillä.


title: Dissosiaatio (psykologia)

text: Dissosiaatiohäiriöt ovat spontaanisti ilmeneviä hallitsemattomia ja toimintakykyä rajoittavia tiloja, mielenterveyden ongelmia. Näitä ovat esimerkiksi dissosiatiivinen identiteettihäiriö, dissosiatiivinen muistinmenetys, dissosiatiivinen pakkovaellus ja depersonalisaatiohäiriö. Erotuksena psykoottisista tiloista dissosiaatiohäiriöinen ei yleensä ole varma siitä, mikä hänen kokemusmaailmassaan on totta ja mikä ei. Mutta psykoottistasoisissa tiloissa hallusinaatiot ja harhaluulot koetaan yleensä vahvasti tosiksi. Suggestioalttius saattaa liittyä esimerkiksi dissosiatiiviseen identiteettihäiriöön.


title: Timo Kallio

text: Timo Antero Kallio (s. 10. kesäkuuta 1988 Turku) on kaarinalainen painija.Timo Kallio Painiliiton sivuilla


title: Johan Nykopp

text: Johan Albert Nykopp (27. toukokuuta 1906 Le Vésinet, Ranska – 28. huhtikuuta 1993 Helsinki) oli suomalainen diplomaatti ja vuorineuvos joka siirtyi pitkän diplomaattiuran jälkeen 1950-luvun lopulla elinkeinoelämän palvelukseen toimien ensin Suomen Työnantajain Keskusliiton toimitusjohtajana ja sitten Oy Tampella Ab:n toimitusjohtajana 1962–1972.


title: Johan Nykopp

text: Nykopp toimi 1930-luvulla pitkään diplomaattina Neuvostoliitossa, ensin lähetystöavustajana Moskovassa 1931–1935 ja sen jälkeen varakonsulina Leningradissa 1935–1937. Helmi-maaliskuussa 1939 Nykopp oli jäsenenä suomalaisten kauppavaltuuskunnassa. Nykopp osallistui syksyllä 1939 J. K. Paasikiven mukana talvisotaa edeltäneisiin Moskovan neuvotteluihin suomalaisvaltuuskunnan sihteerinä. Sotavuosien jälkeen Nykopp toimi ulkoministeriön kauppapoliittisen osaston apulaispäällikkönä 1945–1947 ja osastopäällikkönä vuoteen 1951 saakka. Nykopp palasi Moskovasta kauppaneuvotteluista 24. helmikuuta 1950. Hänen tilalleen nimitettiin Uuno Takki. 1950-luvulla hän oli Suomen Yhdysvaltain lähettiläs 1951–1954 (suurlähettiläs vuosina 1954–1958), Kuubassa 1951–1958, Kolumbiassa 1954–1958, Venezuelassa 1954–1958 ja Meksikossa 1951–1958. Suurelle yleisölle Nykopp tuli tutuksi 1970-luvun lopulla esitetyssä "Sodan ja rauhan miehet" -televisiosarjassa, jossa häntä näytteli Ilmari Saarelainen.


title: Xiaolin Showdown

text: Xiaolin Showdown on yhdysvaltalainen Warnerin tuottama Daytime Emmy -palkittu animaatiosarja, jonka loi Christy Hui. Sarjasta tuotettiin yhteensä 52 jaksoa, jotka esitettiin alun perin Yhdysvalloissa vuosien 2003–2006 välisenä aikana.


title: Xiaolin Showdown

text: Sarjassa seurataan nuoren taistelija nelikon (Omi, Raimundo, Kimiko ja Clay) harjoittelua ja taistelua pahuutta vastaan. Nelikon tehtävänä on kerätä kaikki muinaiset esineet nimeltä Shen Gong Wu heidän muotoa muuttavan lohikäärmeensä Dojo Kanojo Chon johdolla. Esineet pitävät hallussaan taianomaisia voimia, jotka heidän on löydettävä ennen vihollisiaan ja erityisesti Jack Spiceria. Jaksot keskittyivät usein muinaisien esineiden jahtaamiseen ja kun hyvä ja paha löysivät saman esineen yhtä aikaa, heidän täytyi haastaa toisensa kaksintaisteluun nimeltä Xiaolin Showdown, jonka voittaja saisi pitää muinaisen esineen.


title: Xiaolin Showdown

text: Omi hallitsee vesielementin ja oli ensimmäinen harjoittelija mestari Fungin opissa. Pienikokoisella Omilla on tapana olla hyväuskoinen, mutta kykenee myös olemaan itsekäs, jonka seurauksena Omi saa opetuksensa Fungilta.


title: Xiaolin Showdown

text: Raimundo Pedrosa hallitsee ilmaelementin ja on ryhmänsä itsepäisin jäsen, mutta tekisi mitä vain pelastaakseen ystävänsä. Ryhmänsä kapinallisena Raimundo usein yllyttää hyväuskoista Omia tekemään typeriä temppuja. Huolimatta siitä hän rauhallinen vitsailija, joka on kotoisin Brasiliasta.


title: Xiaolin Showdown

text: Kimiko Tohomiko hallitsee tulielementin ja on ryhmänsä ainut tyttö. Hänen isänsä on tunnettu japanilainen liikemies, jonka myötä Kimikolla on usein viimeisimmät elektroniset laitteen, kuten esimerkiksi uusin puhelin. Hänellä on myös tapana vaihtaa hiustyyliään sekä vaatetustaan lähes jokaisessa jaksossa. Kimiko käyttäytyykin Omille, kuin sisko ja saattaakin välillä hermostua hyvin äkkiä poikien loukkauksista ollessaan ryhmänsä ainut tyttö.


title: Xiaolin Showdown

text: Clay Bailey hallitsee maaelementin ja on ryhmänsä vahvin jäsen. Teksasista kotoisin oleva Clay on ystävällinen ja huumorintajuinen, jolla riittää viisautta. Hän hallitsee taistelulajin nimeltä Tai Chi.


title: Flavio Caballero

text: Flavio Caballero (s. 6.lokakuuta 1958, Cartagena, Kolumbia) on kolumbialainen näyttelijä.


title: Flavio Caballero

text: Lapsena Caballero oli kiinnostunut sekä näyttelemisestä että psykologiasta. Lukiossa hän kiinnostui psykologiasta yhä enemmän ja meni collegeen lukemaan sitä. Lopulta hän kuitenkin alkoi menettää kiinnostuksensa siihen, vaikka psykologiasta oli tulossa hänen uransa ja alkoi sen sijaan miettiä mahdollisuuksiaan näyttelijänä. Hän aloitti näyttelijäopinnot Kolumbiassa "Instituto de Arte Dramatico Juana Sujossa".


title: Flavio Caballero

text: Caballero muutti Caracasiin, Venezuelaan ja jatkoi näyttelijäopintojaan "Instituto Nacional de Teatro de Caracasissa". Hän opiskeli näyttelemistä myös Yhdysvalloissa ja Brasiliassa.


title: Flavio Caballero

text: Vuonna 1971 Caballero esiintyi ensimmäisessä elokuvassaan "Il Corsaro Nero", jonka tuotanto oli italialais-espanjalais-ranskalainen. Tämän jälkeen Caballero näytteli ainakin seitsemässä näytelmässä. Vuonna 1979 hän näytteli ensimmäistä kertaa venezuelalaisessa elokuvassa "El Rebaño de los Angeles". Vuonna 1982 hän esiintyi ensimmäisessä telenovelassaan "La Señorita Perdomo". Sen jälkeen hän näytteli ainakin kuudessatoista eri telenovelassa.


title: Flavio Caballero

text: Caballeron uran tärkein vuosi oli 1989, jolloin hän esiintyi telenovelassa "Amanda Sabater", joka levisi kansainvälisesti muun muassa Meksikoon, Puerto Ricoon ja Yhdysvaltoihin.


title: Helge Seppälä

text: Helge Emil Seppälä (8. marraskuuta 1924 Jyväskylä – 1. toukokuuta 2017 Espoo) oli suomalainen upseeri, yleisesikuntaeverstiluutnantti ja sotahistorioitsija.


title: Helge Seppälä

text: Seppälän vanhemmat olivat liikkeenhoitaja Emil Seppälä ja Elsa Irene Kuusela. Hän pääsi ylioppilaaksi 1945 ja kävi Kadettikoulun 1951 sekä suoritti yleisesikuntaupseerin tutkinnon Sotakorkeakoulussa 1960. Seppälästä tuli vänrikki 1950, luutnantti 1952, yliluutnantti 1955, kapteeni 1958, majuri 1964 ja everstiluutnantti 1971.


title: Helge Seppälä

text: Seppälä toimi Mikkelin läänin kansanhuoltopiirin tarkkailijana ja piiritarkastajana 1946–1949, tykistörykmentin koulutusupseerina 1951–1955, Tykistökoulun opettajana 1956–1958 ja sotahistorian opettajana Rannikkotykistökoulussa, Kadettikoulussa, Pioneerikoulussa, Viestikoulussa, Huoltokoulussa, Ilmatorjuntakoulussa ja Taistelukoulussa 1965–1976.


title: Helge Seppälä

text: Seppälä oli pääesikunnan toimistoupseerina ja toimistoesiupseerina 1960–1965, Sotahistorian tutkimuslaitoksen toimistopäällikkönä 1965–1967 ja Sotakorkeakoulun sotahistorian opettajana 1967–1974. Hän oli Tiede ja ase-julkaisun toimitussihteerinä 1965–1967 ja toimituskunnan jäsenenä 1968–1976 sekä Suomen sotatieteellisen seuran sihteerinä 1965–1967 ja seuran johtokunnan jäsenenä 1968–1975.


title: L. J. van Zyl

text: Louis Jacobus van Zyl (s. 20. heinäkuuta 1985 Bloemfontein) on eteläafrikkalainen pikajuoksija, joka kilpailee pääasiassa 400 metrin aitajuoksussa.


title: L. J. van Zyl

text: Hänen suurimpia saavutuksiaan 400 metrin aidoissa ovat MM-pronssi Daegussa 2011, alle 20-vuotiaiden maailmanmestaruus 2002, Kansainyhteisön kisojen kulta 2006 ja hopea 2010, Afrikan mestaruus 2006, 2008 ja 2010, Afrikan kisojen kultamitali 2007, Maailmancupin kakkossija 2006 sekä n kakkossija ja . Pitkässä viestissä hänen suurimmat saavutuksensa ovat Afrikan mestaruus 2008, MM-hopea 2011, Kansainyhteisön kisojen hopea 2006 ja alle 20-vuotiaiden MM-hopea 2004. Juniorien MM-kilpailussa hän sai pronssia sekaviestissä 2001.


title: L. J. van Zyl

text: Helsingin MM-kilpailuissa 2005 hän sijoittui 400 metrin aidoissa kuudenneksi. Kaksi vuotta myöhemmin Osakan MM-kilpailuissa hän karsiutui jo alkuerissä. Pekingin olympialaisissa 2008 hän sijoittui viidenneksi. Ennen Berliinin MM-kilpailuja 2009 hänellä oli kauden kärkitulos 47,94 s, mutta Berliinissä hän karsiutui välierissä. Hän karsiutui alkuerissä Lontoon olympialaisissa 2012 ja Moskovan MM-kilpailuissa 2013 sekä välierissä Pekingin MM-kilpailuissa 2015 ja Rio de Janeiron olympialaisissa 2016.


title: Unelma karjamajalla

text: Unelma karjamajalla on Teuvo Tulion elokuva vuodelta 1940. Se on monien muidenkin Tulio-elokuvien tapaan melodraama, jonka tapahtumapaikkana on maaseutu. Se perustuu Henning Ohlsonin näytelmään "Hälsingar" (1922) ja siitä on tehty Ruotsissa kaksi filmatisointia, William Larsson (1923) ja Ivar Johansson (1933). Elokuva oli aikoinaan hyvin suosittu, ja sitä pidetään yhtenä Tulion parhaimmista elokuvista.


title: Unelma karjamajalla

text: Elokuvan miespääosaan, Aarnen rooliin, saatiin Kaarlo ”Kille” Oksanen, joka oli aikoinaan näytellyt pääosaa Tulion aikaisemmassa elokuvassa "Laulu tulipunaisesta kukasta" (1938). Aarnen äidin roolin sai harrastelijanäyttelijä Olga Tainio ja Urho Ylitalon roolin Kyösti Erämaa. Kirsti Hurme sai Kirsti-piian osan ja harrastelijanäyttelijä Aku Peltonen vanhan rengin roolin.


title: Unelma karjamajalla

text: Naispääosan ja samalla pääosan esittäjää oli vaikea löytää, mutta roolin sai vuoden 1938 Miss Eurooppa Sirkka Salonen. Se jäi Salosen ainokaiseksi elokuvarooliksi. Sivurooleissa nähdään muita suomalaisen elokuvan kärkinimiä, etenkin Eino Jurkka ja Taito Mäkelä. Erään vaikuttavimmista sivurooleista tekee talon vanhaemäntää näyttelevä amatöörinäyttelijä, vanhimman "Niskavuori"-elokuvan Loviisana taitonsa osoittanut Olga Tainio, joka oli Helsingin Kansanteatterin lippukassa.


title: Unelma karjamajalla

text: Kriitikko arvioi vuonna 2012 rakkaustriangelin kallistuvan loppupuolella liian imeläksi, eikä se hänen näkemyksensä mukaan kuulu Tulion parhaisiin melodraamoihin. Siitä huolimatta hän katsoo sen edustavan täysin kansainvälistä tasoa. Suomen kesä saa Tulion käsissä aivan omanlaisiaan tummia sävyjä. Toinen kriitikko Arto Pajukallio näkee tunnekuohujen vyöryvän yli äyräiden melodraamojen mestarin elokuvassa.


title: Unelma karjamajalla

text: Nuori ja herttainen Sirkka on marjamatkallaan vähällä jäädä hurjastelevan nuoren isännän Aarnen hevosen alle. Aarne tarjoaa hänelle hyvitykseksi pikkupiian paikkaa kotitaloonsa Ylitaloon. Nuoret tutustuvat toisiinsa ja solmivat suhteen.


title: Unelma karjamajalla

text: Ylitalon karjakko Kirsti, Aarnen entinen rakastettu, on mustasukkainen Sirkalle. Sirkka tutustuu myös Aarnen vanhempaan veljeen Urhoon, joka on asiallisempi, mutta Sirkka pitää silti enemmän Aarnesta. Yhteiselle onnelle ei kuitenkaan löydy sijaa, kun Aarne on peliveloissa ja sortuu petoksiin ja vekseliväärennöksiin.


title: Unelma karjamajalla

text: Pian Sirkka on raskaana, mutta Aarne aikoo livistää kovissa tuskissa Ylitalosta. Sirkka haaveilee häistä, mutta Aarne karkaa. Urho yrittää estää, mutta käsikähmä jää kesken, kun pojat kuulevat äitinsä nuhtelevan äänen. Aarne katoaa ja vanhaemäntä kuolee sydänkohtaukseen.


title: Unelma karjamajalla

text: Parin vuoden päästä Sirkka on vauvansa kanssa kahden. Mustalainen varastaa vauvan Sirkan ollessa kalliojyrkänteellä pelastamassa vaaralliseen paikkaan kosken partaalle pudonnutta lampaan vuonaa. Kirsti-piika tulee paikalle ja syyttää oikeudessa Sirkkaa lapsen heittämisestä koskeen ja lapsenmurhasta. Sirkka saa kahden vuoden vankeustuomion. Vapauduttuaan hän palaa Ylitaloon, mutta monet kyläläiset ovat yhä vihaisia hänelle.


title: Unelma karjamajalla

text: Kuuden vuoden päästä Aarne palaa Ylitaloon, mutta häntä aletaan pitää pelkurina ja huijarina, vaikka hän oli maksanut kaikki velkansa ja toi veljelleen tämän menettämät rahat korkoineen.